Вилоятлардаги спортчи ва мураббийлари билан онлайн маҳорат дарслари давом этмоқда – O'zbekiston Milliy paralimpiya qo'mitasi\nҲозир юртимизда карантин давом этаётган бир пайтда, Ўзбекистон каратэ миллий федерацияси барча тадбирларини онлайн олиб бормоқда. Мазкур тадбирлардан бири онлайн мастер-класс вебинаридир.\nИлк бор ушбу вебинар Қорақалпоғистон Республикаси, Хоразм ва Бухоро вилоятларида фаолият юритаётган мураббийлар ва ёш каратэчилар билан ташкил этилди. Навбатдаги маҳорат машғулотлари Наманган, Андижон ва Фарғона вилоятларининг мураббий ва спортчилари билан ўтказилди. Тадбирни МОҚ, Ўзбекистон каратэ миллий федерацияси раҳбарияти ва унинг ҳудудий бўлимлари раҳбарияти кузатиб борди.\n“Бугунги қийин вазиятга қарамасдан барча тадбирларимиз, хусусан, машғулотлар ва мусобақалар онлайн ўтказилмоқда. Бунда федерация ходимлари, вилоятлар бўлимлари раҳбарияти, барча мураббийлар ва спортчиларнинг хиссаси катта. Бу учун мен ҳаммангизга ўз миннатдорлигимни билдираман. Карантин қачон тугашидан қатъий назар спортчилар билан онлайн машғулотларни давом эттиринг, бир-бирингиз билан доимо алоқада бўлинг. Шу кунгача учта онлайн мусобақа ўтказдик ва бундай турнирлар ҳали давом этади”, – деб таъкидлади вебинар аввалида Ўзбекистон каратэ миллий федерацияси раиси Аламжон Муллаев.\nВебинар давомида Ўзбекистон миллий терма жамоаси тренери эронлик Шаҳоб Султани каратэнинг энг муҳим йўналиши бўлмиш 8 қисмдан иборат кумитэнинг сир-асрорлари ва назарий тушунчаси ҳақида керакли тавсияларни бериб ўтди.\n“Мураббийлар ҳар бир машғулотдан олдин шахсий режа ишлаб чиқишлари, керак бўлса, ҳар бир спортчи билан индивидуал шуғулланиш учун тегишли дастур бўлиши лозим. Афсуски, мен кўпчилик мураббийларда машғулот режаларини кўрмаганман. Спортчиларга бўлган якка тартибдаги ёндашувни эса гапирмаса ҳам бўлади. Ишонсангиз, менда 30 йил олдин каратэ бўйича Эрон терма жамоаси билан ўтказган машғулотимнинг режаси бор. Карантин тугаб мен Тошкентга қайтсам, ушбу режаларимни сизга кўрсатаман”, – деди Шаҳоб Султани.\nВебинар давомида федерация шифокори Баҳриддин Аҳмедов “Иммунитетни мустаҳкамлаш учун 10 та муҳим тавсия” мавзусида маъруза қилиб, инсон доимо ўз соғлиғи ҳақида қайғуриши лозимлигини, айниқса ҳозирги коронавирус дунё бўйлаб тез тарқалаётган вазиятда бу муҳим рол ўйнашини, шунингдек, бундай пайтларда асоссиз ваҳимага тушишдан кўра иммунитетни мустаҳкамлаб бориш кераклигини ва уни кўтариш учун жисмоний фаолликни сақлаб туриш ҳамда тўғри овқатланишни ташкил этиш кераклигини айтиб ўтди.\nТадбир якунида иштирокчилар ўзларини қизиқтирган саволларига мутахассислардан батафсил жавоб олдилар.


Фото: «Миллий тикланиш»ни судга беришлари мумкин\n"Миллий тикланиш" партиясини судга беришлари мумкин. Бу ҳақда "Хабар.уз" хабар қилди.\nБунга сабаб қилиб эса сиз юқорида кўриб турган сурат кўрсатилмоқда. Унда партия газетасининг кейинги сонларидан бирида «ХДП аъзоси Мақсуд Ворисованинг Россия коммунистлари етакчиси Геннадий Зюгановга қандай «қариндош»лиги бор?» сарлавҳали мақола чоп этилиши билдирилган ва ўша сарлавҳага атаб коллаж ҳам яратилган. Бу эса ўз навбатида ХДП Марказий Кенгаши раиси ўринбосарида норозилик туғдирган бўлиши мумкин ва Мақсуда Ворисова газетани судга бериши эҳтимоли катта, дейилади манба тарқатган хабарда.\nШунингдек, блогер Муҳрим ушбу ҳолатни театр деб номлади. "ЎзХДПдан сайланган сенаторни пионер қилиб кўрсатган «Миллий тикланиш» газетасининг бош муҳаррири ўтган 10 йил ЎзЛиДеПнинг газетасига бош муҳаррир бўлган экан. Тавба, принципсизликнинг бундан ортиқ чўққиси бўлмаса керак. Қизиқ, у бош муҳаррир нима сабабдан либерал-демократлардан миллий демократлар сафига ўтиб қолганини изоҳлаб бир нима ёзганмикин? Ҳар 25 йилда бир «Эътиқодимни нега ўзгартирдим?» деган иқрорномалар чиқиб турса ёмонми", - деб ёзади блогер.\nМиллий тикланиш партияси вакили: “Агар тадбиркор манфаатни ўйласа, фойда кўришни ўйласа, унда жамиятимиз ривожланмайди” (+ВИДЕО)\nO'zLiDeP: "Миллий Тикланиш" бизга елимдек ёпишиб олган"\n“Миллий тикланиш” ДП раиси: “Биз ҳукуматни ташкил этмоқчимиз” (+видео)\nПартия раҳбари ўзларидан сайланган депутатнинг аёллар ва ёшлар масаласига оид шахсий фикрларини қоралади\n"Миллий тикланиш" партиясига янги раҳбар сайланди\nЎзбекистонда яна битта сиёсий партия ташкил этилади\nFaxri 13 ноябр 2019 21:50\nPartiyalar balandparvozlikdan, so'zdan amaliyotga qanday o'tishni bilishmayapti. 4ta partiya kamlik qilgandi, Ekologik partiya tashkil topdi. Lekin bugun uchun eng zaruri. Ajab emas, amaliyotni ishga solsa\nВидео: Бухорода СЭОМ ходими хомиладор ҳамширани дўппослади. Ҳомила тушгани айтилмоқда\nБухорода СЭОМ ходими хомиладор ҳамширани дўппослагани айтилмоқда. Ҳодиса видеолавҳаси тармоқларда кенг тарқалди....\nЎзбекистонда яна 167 кишида COVID-19 аниқланди\nЎзбекистонда яна 167 кишида COVID-19 аниқланди. Айни вақтда умумий зарарланганлар сони 13360 нафарга етди. Янги...\n«Барчаси оддий шамоллашдек бошланар экан» – «Беном» гуруҳи хонандаси Комил коронавирусга чалинди\n«Беном» гуруҳи хонандаси Комил коронавирус юқтириб олди. Бу ҳақда “Дарё” нашри хабар қилди. Маълум бўлишича, хонанда...\nФото: Сурхондарёда қиз фарзандини 10 млн сўмга сотаётган 28 ёшли она ушланди\nСурхондарёда қиз фарзандини 10 млн сўмга сотаётган 28 ёшли она ушланди. Бу ҳақда ИИВ Тергов департаменти хабар қилди....\nЯнгиланган валюталар курсида доллар яна ошди\nМБ томонидан Янгиланган валюталар курси эълон қилинди. Унда доллар яна ошганини кўриш мумкин. Эртага, 14 июлдан кучга...


Бахт формуласи | Dinara Dultaeva's blog\n← Ахборот – бозорда сотилаетган буюмдай..\nАрхитекторы своей жизни →\nХар бир миллатнинг бахт ҳақидаги тушунчаси хар ҳил бўлар экан. Бу миллатнинг ҳозирги ривожланиш босқичи, тарихий қадриятлари, босиб ўтган йўли ва интилаётган марралари билан боғлиқ назаримда. Турли давлатларга саёҳат қилар эканман, ўша миллатнинг ўзигагина хос бахт формуласини кашф этиш ҳар гал менга завқ ва ҳайрат бағишлайди…\nБу мамлакатда хар бир такси ҳайдовчиси дунёга машҳур актер, ёки миллионер, ёки буюк кашфиётчи олимга айланиши мумкинлигига ишонади. Америкаликларнинг бахти америкача орзулар амалга ошишига инониш, унга кўплаб китобларда икир- чикирларигача тушунтирилган усуллар орқали эришиш, ўз устида тинмай ишлаш ва интилишдан иборатдир. Бекорга буюк Абрахам Маслоу ҳам америкалик бўлиб, бахтнинг энг юқори чўққиси “self actualization”, яъни ўзликни англаш ва салоҳиятини юзага чиқаршда, деб айтмаган.\nDolce Far Niento\nИталияликларнинг беғамлигига бутун дунё хавас қилса арзийди. Бир хазиломуз иборага кўра, италияликлар туғилганидаёқ чарчаб туғилади, шунинг учун бутун умр дам олади кейин. Мамлакат табиати, иш тартиби (иш куни ўртача 10дан 6 гача, сиестага уланиб кетувчи тушлик эса 12дан 4гача, жума кунлари ярим кун иш) ва аксарият одамларда хукм сурадиган бамайлихотирлик бунга янада замин яратади. “Dolce Far Niento”, яъни “бекорчилик лаззати” деган ибора фақат италияликларда бор. Улар кун давомида қуёш ва фаввораларга маҳлиё бўлиши, ялпизли музқаймоқ ёки оддий помидор билан тайёрланган спагетти таомидан лаззатланишни, умуман, оддий қувончлар билан яшаб ўтиши одатий ҳол. Улар лаззатланишдан зерикмайди ва бекорчилик қилишга эринмайди. Ҳеч қаерга шошмай, ҳар лаҳзани шукроналик ва роҳат билан яшаб ўтиш, бошқача қилиб айтганда, гедонизм тушунчасини улардан ўрганганман…\nФранцузлар нимадан лаззатланиши ҳаммага маълум. Албатта, гўзаллик ва севги-муҳаббатдан, муҳаббатнинг барча кўринишларидан яъни. Ушбу халқни ўрганишда ҳали давом этаётган бўлсам-да, дастлабки хулосаларим аён. Французлар тарихдан ўта либерал, инсон онгининг барча жабҳаларида революция содир этишни яхши кўради. Наполеон каби ўзини янада буюк хис қилишга ёрдам беради бу уларга. Шунинг учун инсонлар ўртасидаги муносабатлар, санъат, мода, илм-фан борасидаги энг кутилмаган кашфиётлар, энг ақл бовар қилмайдиган ғоялар айнан фаранг томонлардан эсади…\nHappiness, English style\nWork hard – play hard, деб тушунтирганди ўз миллатининг ҳаёт фалсафасини бир инглиз дўстим. Яъни ишни ҳам, дам олишни ҳам қойиллатиб қўй. Назаримда, бутун дунёга ўзининг буюклигини исботлаш амбицияси билан ҳамон яшаётган миллатлардан бири айнан инглизлардир. Фақат бу гал улар қурол билан эмас, илм ва тафаккур билан дунёни забт этмоқчи. Инглизлар ниҳоятда миллий ғурури кучли, илм излашга ва қандайдир кашфиёт қилишга муккасидан кетган халқ экан. Айни пайтда ёшликда иложи борича ўйнаб қолиш, ўқиш ва ишдан ташқари, ўткир ичимликлар ва ҳаётнинг бошқа лаззатларидан максимал даражада таътиб кўриш уларнинг бахт формуласидан бири. Ва, энг муҳими, уларни ҳар қандай вазиятда болаларча бахтли қила оладиган бир нарса борки, бу абадий булутлар ортидан бир неча лаҳзаларга кўринган қўёш. Қуёш чиқди дегунча, ҳамма унинг нурларида тобланишга, совуқ кунда ҳам калта иштонлар кийишга ошиқади. Иш масаласига келганда уларнинг яна бир чиройли ибораси борки, Love your work and you will not work a day in your life – Агар ишингни яхши кўрсанг, умрингда бир кун ҳам ишламайсан.\nЭрталаб 10да келаман деб, кечкурунги 5да келган инсонларни илк бор Араб Амирликларида учратдим. Хар бир саволга Иншаллоҳ, деб жавоб беришни, бу дегани уларни ҳеч қандай ваъдага ё келишувга кўндириб бўлмайди деганидир. Вақт ва инсонданда улуғ абадий қудрат борлигини ҳис қилувчи бахтли миллат – бу араблардир. Улар осмонўпар биноларни барпо этиш, ғарбнинг ҳар қандай буюк кашфиётчисини сотиб олиш, тараққиётга хеч қандай революцион ўзгаришларсиз эриша олишида ўз бахтини топмоқда. Оила қадриятлари, аёл ва эркакнинг хаётдаги ўрни ҳақидаги тушунчалар 15 асрда қандай бўлган бўлса, бугун ҳам худди шундай. Беҳуда ховлиқмаслик, донишмадлик ва чуқур кузатувчанлик арабларга хос. Америкалик самолет 15 дақиқа кечикса асабийлашиб, бутун ҳаёти қулаб кетаётгандай ҳис қилади. Араб эса ҳотиржам ўйга чўмиш учун яна вақт пайдо бўлганидан хузурланади. Ҳаммаси Оллоҳ қўлида…\nДараҳт экиб, ўғил тарбиялаб, ўй барпо этсанг, ҳаётинг зое кетмаган бўлади, деган иборани ўзбек миллати кўплаб қўшимчалар билан бойитган ноёб миллатдир. Улар дараҳт эмас, боғ экиш керак. Ўғилни нафақат тарбиялаб, уни уйлантириб, уйли-жойли, ишли, машинали, бахтли, болали қилиш керак. Уй эмас, данғиллама участка, иккита-учта квартира қилиб қўйиш ва албатта бир йилда камида бир марта қурилиш ё ремонт қилиш керак.. Уни устига тўй-ҳашам деганларидай… Ҳуллас, маҳалла-куй нима дейиши, эл-юрт олдидаги обрў билан бахтини ўлчайлиган миллатмиз биз. Буни яхши ё ёмон деб бўлмайди ҳам. Бу қадрият. Бу бизнинг ўзлигимиз, бугунимиз. Оила қадриятлари, яқинлари учун ҳамма нарсага тайёрлик, катталарга хурмат, кичикларга иззат, меҳр-оқибат, қариндош-уруғчилик, борди-келди, тўй-ҳашам, оилавий маросимлар, қолаверса, катта оила файзи – бу тушунчаларни на америкалик, на французга тушутириб бўлади. Бизнинг бахтимиз – ўзгача бахт, шуниси билан ҳам тотлидир…\nThis entry was posted in In Uzbek, In Uzbek and tagged Happiness, nation, philosophy, Travel, Uzbek, Uzbekistan. Bookmark the permalink.\n5 Responses to Бахт формуласи\nZo`r! Lekin imlosini to`g`rilamasangiz, balingiz tushib ketar-ov 🙂\nDinara Dultaeva says:\nтузатдим, кўлдан келганча. дастлабки текстни телефонда тергандим 🙂\nБарча самимий илиқ фикрлар учун РАХМАТ!!\nШу жойда фикр қолдиришни афзал кўрдим. Тўғриси чуқур мулоҳазакорлик билан чертиб-чертиб ёзилган сатрларигиздан хурсандман! Менга ҳам улашган тушунчаларингиздан рози бўлинг! Қўлингизда тутганингиз юрагингиз тилаги, идрокингиз орзуси бўлишини доим насиб этсин!\nwow wow wow) блогпост ёзишини энг кутган одамим сиз бўласиз) Мазза қилиб ўқидим, ҳавас қилдим\nGuli Olimjonova says:\nхар бир миллатга хос бахт тушунчасига хос афоризм ёзибсизу, узбекларга кеганда хассислик килибсиз)))))..сизга ёрдам беришга ошикдим..америкаликлар бахтнинг энг юқори чўққиси “self actualization” , италияликлар эса “Dolce Far Niento” деган иборани ишлатишса, узбекларда “Даст ба кору дил ба ёр” ибораси тугри келса керагов…тагин билмадим…


Тошкентда Spark ҳайдаб кетаётган аёл ҳушидан кетиб, “Бўзсув” каналига қулади\n16:45 04.07.2019 (Янгиланган 16:47 04.07.2019)\nФуқаро машина бошқаруви вақтида тўсатдан ҳушидан кетиб, 12 метр баландликдан чуқурлиги 5 метр бўлган “Бўзсув” каналига қулаган.\nТОШКЕНТ, 4 июл – Sputnik. Тошкентда машинасида чуқурлиги 5 метр бўлган “Бўзсув” каналига тушиб кетган фуқарога ёрдам кўрсатилди.\nФВВ хабарига кўра, 1 июль куни Қибрай туманида истиқомат қилувчи фуқаро И.Н. Spark русумидаги автомобили билан “Бўзсув” каналига тушиб кетган.\nҲодисага аниқлик киритилганда, фуқаро машина бошқаруви вақтида тўсатдан ҳушидан кетгани маълум бўлган. Натижада ҳайдовчи 12 метр баландликдан чуқурлиги 5 метр бўлган “Бўзсув” каналига қулаган. Машина сувга тўлгандан сўнг Н.И. дарз кетган олд ойна орқали чиқишга муваффақ бўлган.\n“Мазкур ҳодиса юзасидан, Фавқулодда вазиятлар вазирлиги қутқарувчилари зудлик билан воқеа жойига етиб келиб, машинани каналдан чиқариб олишди”, - дейилади хабарда.\nБу ҳақда фуқаро Н.И. ўзининг ижтимоий тармоқдаги саҳифасида кўрсатилган ёрдам учун вазирлик вакилларига миннатдорлик билдирган.


Сузиш, аэробика ва теннис билан шуғулланувчи кишилар юрак-қон томир касалликлари туфайли камроқ вафот этиши аниқланди. Бу бошқа спортни хуш кўрувчи инсонлар кўрсаткичидан келиб чиқиб маълум қилинган. Сидней университети мутахассисларининг илмий тадқиқоти ҳақида EurekAlert! нашри ёзмоқда.\nФизиологлар 1994-2006 йилларда ўтказилган 11 тадқиқот маълумотларини таҳлилдан ўтказишди. Уларда ҳаммаси бўлиб 80 мингдан ортиқ инсон қатнашган.\nРеспондентларнинг ўртача ёши 52 йилни ташкил қилган бўлиб, ташкилотчилар спортнинг маълум бир тури билан шуғулланиш ҳаёт давомийлигига таъсир кўрсатиш даражасини аниқлашмоқчи бўлди.\nМаълум бўлишича, теннис билан шуғулланганларда, югуриш ёки футболни хуш кўрувчиларга қараганда юрак-қон томир касалликларидан вафот этиш хавфи 56 фоизга камроқ экан. Сузиш ва аэробика оламдан кўз юмиш эҳтимолини тегишли равишда 41 ҳамда 36 фоизга пасайтиради.\nОлимларнинг умид қилишича, келажакдаги тадқиқотлар спорт ва жисмоний фаолликка асосланган соғломлаштириш дастури самарадорлигини оширишда ёрдам беради.


Онлайн таълимнинг асосий камчилиги, 1 августга тайёргарлик, контракт масаласи – Таълим соҳаси раҳбарлари брифингда нималар деди? - UzNews.uz\nОлий ва ўрта махсус таълими, Халқ таълими вазирлари, ДТМ директори кўпчиликни қийнаётган саволларга жавоб берди.\nБугун Карантин даврида таълим тизимидаги чекловлар, қабул жараёнлари ва соҳага оид бошқа ўзгаришлар бўйича АОКА анжуманлар залида брифинг ўтказилди.\nУнда Олий ва ўрта махсус таълими вазирлиги Халқ таълими вазирлиги, Мактабгача таълим вазирлиги ва Таълим сифатини назорат қилиш давлат инспекцияси раҳбарлари кўпчиликни қизиқтираётган масалаларга атрофлича жавоб беришди.\nМажит КАРИМОВ, Давлат тест маркази директори:\n- Кириш тест синовлари ўтказиладиган 70 та бинода тайёргарлик ишлари якунига етказилмоқда. Биноларни жиҳозлаш ишлари шу йилнинг 20 июлига қадар якунлаш режалаштирилган.\n- Биноларда бир вақтда 840 та гуруҳ учун, яъни ижтимоий масофани сақлаган ҳолда 25 200 нафар абитуриентга жой тайёрланмоқда.\n- Aбитуриентлар тест синови ўтказиладиган ҳудудга дезинфекция йўлакчаси орқали, тана ҳарорати текширилиб, тиббий ниқоб ва резина қўлқопда киритилади.\n- Онлайн рўйхатга ўтиш 20 июль 24.00 га қадар амалга оширилади. Расман маълум қилиш мумкинки, бакалавриат йўналишларига кириш имтиҳонларини ўтказиш тартиби ўзгармаган. Ўзгарадиган бўлса расмий хабар берилади.\n- Шунингдек, онлайн тест масаласи ҳозирча кўтарилгани йўқ. Тест синовларига тайёргарлик режа бўйича олиб борилмоқда.\n- Имтиҳонлар сурилиши мумкинми? Пандемия қанча давом этишини олдиндан айтиб бўлмайди. Ортга суриш вариантлари ҳам бор. Тегишли вазирлик ва идоралар билан таклифлар ўрганилиши асосида қабул қилинади.\n1 синфга қабул тартиби ҳақида\n- 1 синфга ўқувчиларни қабул қилиш 1 августга қадар микроҳудудлар кесимида қабул қилинади.\nОнлайн мактаб ҳақида\n- Хавфсизлик чоралари кўрилса, эпидемиологик вазият ёмонлашмаслиги тўғрисида ҳам ёндашувлар бор. Бола мактабда бўлганда ҳам, дарслар телевидение орқали бўлади. Бу пандемия туфайли эмас. Мақсад узоқ ҳудудларга сифатли дарслар орқали қўшимча ёрдам бўлади.\n- Онлайн дарсларда ота-оналарга юк кўпайиб кетди. Шундай ота-оналар борки, фарзанди қайси мактабда ўқишини билмайди. Уларнинг орасида тафовут катталашиб кетди. Онлайн мактабнинг энг катта камчилиги шундаки, ўз фарзандига яхши эътибор қаратадиган ота-оналарнинг болалари билан бефарқ ота-оналарнинг фарзандлари орасида билим олишга бўлган тафовути катталашиб кетди. Агар онлайн таълим давом этса бу янада катталашиб боради.\n- Шундай ота-оналар борки, уйда ўзбек тилида мулоқот қилинади, лекин фарзандини мажбурлаб рус синфига қўйган. Ўз-ўзидан бу болада ҳам таълим сифати пасайиб кетади. Чунки ота-она телевидение орқали узатиладиган русча дарсларга тушунмайди.\n- Ҳозирги ҳолатдан кўриниб турибдики, сентябрга келиб, вазият енгиллашса, онлайн дарслар бўлмайди.\n- Тошкентда ОТМга кириш бўйича энг паст кўрсаткич – Эски шаҳар қисмида. Учтепа, Шайхонтоҳур, Олмазор туманлари. Энг юқори кўрсаткич русийзабонлар яшайдиган туманларда.\nИномжон МАЖИДОВ, Олий ва ўрта махсус таълим вазири:\n- Ижодий имтиҳонлар 1 августдан кейин бошланади. Лекин бу имтиҳонларнинг давомийлиги ва сифатига таьсир килмайди. Яъни бундай имтиҳонлар 20 кун давом этади.\n- Ҳужжат топшириш масалаларида ҳеч қандай ўзгариш йўқ. Таълимнинг барча шакллари учун ҳужжатлар онлайн тарзда топшириляпти.\nЯнги ўқув йили ҳақида\n- Ўқиш масаласига келсак, бунда шароитдан келиб чиққан ҳолда бир қарорга келинади. Сиртқи ва кечки таълим шакли масофавийга, кундузги таълимда эса ахборот технологиялари жорий этилган тарзда олиб борилади.\n- Ҳозирча янги ўқув йилининг бошланиши бўйича анъанавий шаклни режалаштиряпмиз. Лекин масофавий таълим жараёнларига ҳам тайёрмиз.\n- Бунда баҳорда йўлга қўйилган ахборот технологияларидан фойдаланилган ҳолда олиб борилган таълим шакллари янада такомиллаштирилади. Бу борада шароитдан келиб чиққан ҳолда, якуний қарорга келамиз.


Артур Таймазов яна бир олтин медалидан маҳрум қилинди\n13:25 24.07.2019 Ҳавола олиш\nСобиқ спортчи ХОҚ текширувларини тан олмаслигини иддао қилиб, қарор юзасидан арз қилишни режалаштираётганини маълум қилди.\nТОШКЕНТ, 24 июл - Sputnik. Артур Таймазов 2012 йилги Лондон Олимпиадасида Ўзбекистон терма жамоаси учун иштирок этиб, қўлга киритган олтин медалидан допинг намунаси қайта текширилгандан кейин маҳрум қилинди. Бу ҳақда Халқаро олимпия қўмитаси хабар қилди.\nМаълум қилинишича, Таймазовнинг таҳлил натижалари қайта допинг текширувдан ўтказилганида унинг таркибида тақиқланган туринабол моддаси мавжудлиги аниқланган.\nСобиқ спортчи ХОҚ текширувларини тан олмаслигини иддао қилиб, қарор юзасидан арз қилишни режалаштираётганини маълум қилди. Бу ҳақда ўзининг Instagram саҳифасида пост ёзиб қолдирган.\n“2008 йилги дисквалификциядан кейин ХОҚнинг менинг 2012 йилги Олимпиададаги допинг намуналаримни текшириш қарори кутилаётган эди ва мен учун сюрприз бўлмади. Унинг натижаси ҳам. Афсуски. ХОҚнинг навбатдаги қарори юзасидан қуйидагини маълум қилмоқчиман. Айбловни тан олмайман. ХОҚнинг қарорини сиёсий мотивлаштирилган ва асоссиз деб ҳисоблайман. ХОҚнинг ички текширувлари натижаларини ҳам, бу текширув жараёнини ҳам тан олмайман, улар шаффоф эмас. Бу қарор юзасидан арз қиламан”, - дея ёзган у.\nШунингдек, Таймазов ХОҚга 2020 йилги Олимпиада ғолибларини тақдирлашни 10 йилдан кейин ўтказишни, спортчиларга эса 10 йилдан кейинги текширувдан олдин ўзларини ғолиб ҳисобламасликларини тавсия қилишини қўшимча қилган.\n2017 йил апрелда Халқаро олимпия қўмитаси допинг сабаб собиқ курашчини 2008 йилги Пекинда ўтказилган Олимпиада олтин медалидан маҳрум қилган эди.


Қонунчилик палатасида нима гап? — Жамоатчилик кенгаши\nРейтинг бўлимлар бўйича 2022 й, 1 январга бўлган холати\nРейтинг бўлимлар бўйича 2018 й, 1 июлга бўлган холати\nРейтинг бўлимлар бўйича 2018 й, 1 январга бўлган холати\nРейтинг бўлимлар бўйича 2017 й, 1 июльга бўлган холати\nРейтинг бўлимлар бўйича 2017 й, 1 январга бўлган холати\nҚонунчилик палатасида нима гап?\nPosted on 14.04.2022 14.04.2022 by admin by admin\nЭлектрон фирибгарлик учун жазо кучайтирилмоқда\nОлий Мажлис Қонунчилик палатаси регламентига мувофиқ, ҳар ҳафтанинг биринчи кунида қўмиталарда ишланган қонун лойиҳалари сиёсий партиялар фракцияларида муҳокама қилинади.\nКуннинг биринчи йиғилишини бошлаб берган “Миллий тикланиш” демократик партияси кун тартибига киритилган 8 та қонун лойиҳаси кун якунида ЎзЛиДеП фракциясидаги қизғин муҳокамалар билан якунланди.\nКўриб чиқилган қонун лойиҳалари орасида “Жиноят кодексига ўзгартириш ва қўшимчалар киритиш тўғрисида”ги лойиҳага тақдим этилаётган ўзгартиш ва қўшимчалар кўплаб саволларга сабаб бўлди. Интернет тармоқларидан фойдаланиш ҳар қандай маълумотни тезкорлик билан олиш ва тарқатиш учун жуда фойдали, аммо бу имкониятни фирибгарлик йўлида қўллаётганлар ҳам йўқ эмас. Қонун лойиҳаси ғаразли мақсад йўлида бошқаларга моддий зарар етказаётган устамоларга нисбатан жазо чорасини кучайтиришни назарда тутган.\nЯнги солиқ имтиёзлари берилмоқда\nФракция йиғилишларига 3 та қонун лойиҳасини олиб чиққан Бюджет ва иқтисодий ислоҳотлар қўмитаси бу гал кўпчиликка хушхабар етказди. Солиқ кодексига ўзгартириш ва қўшимчалар киритиш орқали — янги барпо этилаётган боғлар, токзорлар ва тутзорлар эгаллаган ерларга юридик шахслардан олинадиган ер солиғи бўйича имтиёзли давр уч йилдан беш йилга узайтирилади;\n— болаликдан ногиронлиги бўлган шахслар ҳамда I ва II гуруҳ ногиронлиги бўлган шахслар учун даромад солиғи бўйича белгиланган имтиёз меҳнатга ҳақ тўлашнинг энг кам миқдорининг 1,41 бараваридан 3 бараваригача оширилади;\n— 2022 йил 1 январдан 2031 йил 1 январга қадар бўлган даврда Қорақолпоғистон Республикасининг Мўйноқ туманидаги маҳаллий саноат, қишлоқ хўжалиги ва хизматлар соҳаларидаги тадбиркорлик субъектларига солиқ имтиёзлари берилади;\n— 2022 йил 1 февралдан 2025 йил 1 январга қадар бўлган даврда бўялган мато, бўялган газлама ва тайёр тикув-трикотаж маҳсулотларини экспорт қилишдан тушган даромадлари барча товарлар ва ҳизматлар реализациясида камида 80 фоизни ташкил қилувчи корхоналарга ижтимоий солиқ ставкаси 1 фоиз миқдорида белгиланаётгани қонун лойиҳасида акс этган. Бу орқали солиқ тизимидан яхши хабарлар кутаётган фуқаролар учун жуда қулай имкониятлар тақдим этилмоқда.\nЎзЛиДеП фракцияси аъзоси Д.Ғаниев бу имтиёзлар фақатгина янги тадбиркорларга эмас, балки барча тадбиркорлар учун қўлланилишига аниқлик киритди. Барча фракциялар томонидан қўллаб-қувватланган лойиҳа иккинчи ўқишда маромига етказилади.\nСудлар фаолиятида янгилик\nЭнди сиз суд билан боғлиқ жараёнларда онлайн иштирок этишингиз, чақириқни телефонингизда смс тарзда қабул қилишингиз ва албатта, онлайн мурожаат қилишингиз мумкин.\nҚонунчилик палатасининг Мудофаа ва хавфсизлик масалари қўмитаси томонидан биринчи ўқишга олиб чиқилган “Маъмурий жавобгарлик тўғрисидаги кодексга ўзгартишлар киритиш тўғрисида”ги қонун лойиҳасида айни шу жиҳатлар назарда тутилган.\nБугунги кунга қадар суд жараёнларининг чўзилиши, олиб борилаётган ишларнинг очиқланмагани ва ҳужжатлар алмашинуви жараёни мураккаблиги аҳоли орасида кўплаб тушунмовчиликларни келтириб чиқараётган эди.\nДепутатлар киритилаётган янги ўзгаришларни мақуллаш билан бирга смс орқали юборилган сўров расмий ҳужжат сирасига киришини аниқлаштирди. Халқ демократик партияси фракциясида қонун ташаббускорларини депутатлар саволларга кўмиб ташлашди.\nХалқаро тажриба, смс хабарни олган ёки олмаганини тасдиқлаш каби музокарали саволлар ўртага ташланди. Қонун лойиҳаси устида узоқ ишлаган ташаббускорлар ҳам бўш келишгани йўқ. Ҳар бир саволга амалиётдан келиб чиққан ҳолда асосли жавоб қайтаришди.\nЕр муносабатларида шаффофлик\nҚонун лойиҳаси тақдимотидан сўнг, “ушбу қонун лойиҳаси билан киритилаётган ўзгартишда қишлоқ хўжалигига мўлжалланган ерларни очиқ танлов асосида бериш айтилган. Унга кўра, ҳокимликлар шартнома тузиш ҳуқуқига эга дейилган. Бу қонунга асосан ҳокимликларга тўғридан-тўғри шартнома тузиш имкони бериляптими”- дейди “Адолат” СДП фракцияси аъзоси И.Қудратов.\nАдлия вазирлиги масъул ходими Н.Кенжаев бу саволга “Президентимизнинг фармонлари билан бу функция чиқариб ташланган. Туман ҳокимликларига фақат расмийлаштириш қисми берилган,” деб жавоб қайтарди.\nҚонун лойиҳасини моддама-модда таҳлил қилган депутатлар ҳудудларда сайловчилар билан учрашувлар жараёнида кўтарилган масалалар, амалиётдаги камчиликларни бартараф этиш юзасидан баҳо берди.\nДепутатлар қонун ташаббускорларига\n“Жамоат тартибига қарши тартибсизликни келтириб чиқарган шахсларни белгиланган жойларда ушлаб турилишига ким жавоб беради? Қонун лойиҳасида баённома тузиш ва ушлаб туриш кўрсатилмаган. Ушбу ҳужжат мукаммал эмас” дея эътироз билдирган “Миллий тикланиш” демократик партияси аъзоси Ж.Ширинов қонун лойиҳаси юзасидан бетараф бўлди.\nАслида қонун лойиҳасида тартибсизликни келтириб чиқарган фуқаро шахсига аниқлик киритилгунча маҳалла биносида 1 соат ёки Ички ишлар органларида 3 соат ушлаб турилишини назарда тутган. Яна бир фракция аъзоси Д.Арипов маҳалла бинолари бу жараёнларга қай даражада тайёрлигини сўради.\nТашаббускорларнинг ҳар иккала савол бўйича жавоблари ҳам депутатларни қониқтирмади. Ваколат берилиши яхши, аммо бу вазифа билан ишловчилар, амалиётда юзага келиши мумкин бўлган муаммоларни олдиндан кўра олиш ва уларни бартараф этган ҳолда қонунда акс эттириш лозим. Депутатлар ташаббускорларга айнан мана шундай талабларни қўйишди.\nҲаммаси ҳам сиз ўйлаганингиздек эмас\nГувоҳи бўлганингиздек, Олий Мажлис Қонунчилик палатасида ишлар қизғин тус олган. Савол-жавобларга бой, ташаббускорларни ҳам шошириб қўядиган фракция йиғилишларида ҳамма нарса ойдинлашади. Таклиф этилаётган қонунга эҳтиёж борми, унинг қабул қилиниши нималарни ўзгартира олади? Амалиётда учраётган муаммоларни бартараф этадими йўқми?\nДепутатлар мана шуларни инобатга олиб ўз позицияларини билдиришади. Соатлаб муҳокама қилинадиган қонун лойиҳаларидан мақсад лойиҳани маромига етказиш, барча учун тушунарли бўлишини таъминлаш, амалиётда натижадорлигини кафолатлашдан иборат. Фракцияларда мақуллангандан сўнг Қонунчилик палатаси Кенгаши қарорига мувофиқ ялпи мажлисга олиб чиқилади. Кўпчилик тортишувлар бўлмайди, деган ялпи мажлис аслида ҳам тортишувлар эмас фракцияларнинг позицияларидан келиб чиққан ҳолда умумий овоз йиғиш жараёни. Қонун лойиҳалари эса кўпчиликнинг овози билан қабул қилинади ёки рад этилади.\nПарламентлараро ҳамкорлик истиқболлари муҳокама қилинди\nИқтисодий ўсишни таъминлашда хусусий секторнинг роли ошади\nЖамоатчилик кенгаши | Designed by Smartcat


Трамп Ал-Қудс бўйича хатога йўл қўймаслиги керак – Эрдўған\n00:40 / 24.12.2017\nТуркия президенти Ражаб Тоййиб Эрдўған 24–27 декабрь куни Судан, Чад ва Тунисга ташрифи олдидан Африка оммавий ахборот воситаларига интервью берди, деб ёзади Anadolu агентлиги.\nТрамп Ал-Қудс масаласида хатога йўл қўймаслиги керак, деган Туркия президенти Ражаб Тоййиб Эрдўған AllAfrica нашрига берган интервьюсида.\nТурк давлати раҳбари АҚШ президентининг Ал-Қудсни Исроил пойтахти деб тан олиши ва бу шаҳарга Америка элчихонасини кўчириш ҳақидаги қароридан сўнг Яқин Шарқда зиддиятлар кучаяётганига эътиборни қаратди.\nЭрдўғаннинг айтишича, Оқ Уй раҳбари Доналд Трамп Ал-Қудс масаласида найрангларга учмаслиги ва араб-исроил можароси бўйича хато қарорга келмаслиги керак эди.\nТуркия президенти БМТ Хавфсизлик кенгашининг 1980 йилги, жумладан, АҚШ томонидан ҳам маъқулланган 478-сонли резолюциясини эслатиб ўтди.\n«Трамп БМТ Хавфсизлик кенгашининг 478-резолюциясига қарамасдан Ал-Қудс бўйича қарор қабул қилди. Америка томонидан БМТ позициясининг рад этилиши — ўта қўпол хато», — дея таъкидлади Эрдўған.\nТурк етакчисининг айтишича, АҚШдек йирик давлат бутун жаҳон ҳамжамиятининг эътирозига сабаб бўлган ҳолда фақат Исроил билан ҳамкорлик қилмаслиги керак эди.\nПрезидент яқинда БМТ Бош ассамблеясида Ал-Қудс статусининг ўзгармас эканлиги борасидаги овоз бериш жараёнини эслатиб ўтди. Ҳужжатни ёқлаб 128 давлат овоз берган, унга АҚШ ва Исроил дохил 9 тагина давлат қарши чиққан.\n«Ал-Қудс нафақат мусулмон олами, шунингдек, насронийлар учун ҳам катта аҳамият касб этади. Ватикан ҳам Вашингтон позицияси билан муроса қила олмаслигини билдириб ўтди. Ал-Қудс бутун инсоният учун муҳим мавзу ҳисобланади», — дея таъкидлаб ўтди Туркия президенти ва унинг давлат Ислом бирдамлиги ташкилотининг амалдаги раиси эканлигини эслатди.\n«Трамп АҚШ позициясини БМТ Бош ассамблеясида қўллаб-қувватлаган давлатлар миқёсига эътибор қаратиб, ўз позициясини ўзгартириши керак», — деди Эрдўған ва АҚШни ушбу қадамлар оқибати учун Оқ Уйнинг амалдаги раҳбари ва Исроил ҳукумати масъул эканлигидан огоҳлантирар экан.\nЭрдўған Фаластин-Исроил можаросини тартибга солишнинг бирдан-бир тўғри йўли «икки халқ учун икки давлат» принципини ҳисобга олиш эканлигини таъкидлаб ўтди. Шарқий Қудснинг 1967 йилги чегаралар доирасида Фаластин давлатининг пойтахти эканлигини тан олиш жуда муҳим, дея қўшимча қилган Туркия етакчиси.\nТуркия раҳбари, шунингдек, Фаластиннинг яҳудийлар томонидан босиб олинган ерларида Исроил ҳукуматининг хатти-ҳаракатларини танқид остига олди. «Исроил давлат террори сиёсатини қўлламоқда. У босқинчи давлат», — деган Эрдўған.\nРажаб Тоййиб Эрдўған Ал-Қудс


ЖЧ-2022 саралаши. Агар гуруҳда иккинчи бўлсак, кейинги босқичга чиқамизми? / CHAMPIONAT.asia\n00:55"Юнайтед"га "Аякс" ҳужумчиси керак 0 00:25АПЛ. Тезкор гол "Бернли"га ғалаба келтирди 0 00:08Англия. 9-турнинг сўнгги ўйини асосий таркиблари маълум бўлди 0 23:50"Боруссия" футболчиси коронавирусга чалинди 0 23:33"Барселона" Бретуэйт билан хайрлашмоқчи 1 23:15Пепга Кейн керак 4 22:56"Барселона" "Боруссия"га 5 млн евро ўтказиб берди 8 22:40Ҳушхабар! Декабрдан бошлаб АПЛ ўйинларига мухлислар киришига рухсат берилди 9 22:25"Globe Soccer Awards" йилнинг энг яхшиси бўлиш учун номзодларни маълум қилди 8 22:07АПЛ. "Бернли" - "Кристал Пэлас" учрашувининг асосий таркиблари аниқ бўлди 0 21:11Карикатура: Златан "Милан"га ҳамма нарсани беради 6 21:0642 футболчи, 6та ўйин, 2та ғалаба, 4 мағлубият. Ўзбекистон терма жамоаси учун 2020 йил қандай ўтди? 45 20:43"Тоттенхэм" Торресга қизиқиб қолди 4 20:15Лэмпард Барклини жамоага қайтаришга тайёр 1 19:52Ўзимизнинг карикатура: "Арсенал"нинг ҳужум чизиғи 6\nЖЧ-2022 саралаши. Агар гуруҳда иккинчи бўлсак, кейинги босқичга чиқамизми?\n17 ноя 2019 12:25\nТеглар : Ўзбекистон МТЖЖЧ-2022 саралашиСаудия Арабистони\nЎзбекистон терма жамоаси ўз майдонида Саудия Арабистонига ютқазиб қўйди ва гуруҳда иккинчи ўринга тушди.\nЖЧ саралаш босқичининг иккинчи раундида ҳар бир гуруҳдан 1-ўринни эгаллаган жамоалар (8та) ва энг яхши кўрсаткич қайд этган тўртта (4та) иккинчи ўрин соҳиблари кейинги босқичга йўл олади. Агар ЖЧ мезбони Қатар ҳам мана шу 12та йўлланмадан бирига эга чиқса у ҳолда қўшимча яна битта жамоа кейинги босқичга чиқади. Яъни энг яхши кўрсаткич қайд этган бешта жамоа мундиал саралашининг кейинги босқичига чиқади.\nСабаби Қатар айни пайтда Осиё Кубоги йўлланмаси учун курашмоқда ва ЖЧ-2022 саралашининг навбатдаги босқчига чиққан тақдирда ҳам унда иштирок этмайди.\nАйни пайтда иккинчи ўрин эгаларининг умумий жадвалида терма жамоамиз сўнгги поғонада турибди. Алабтта бу вақтинчалик ҳолат.\nЎзбекистон терма жамоаси иккинчи даврадаги 4та ўйиннинг барчасида ғолиб бўлса гуруҳда биринчи ўринни олади ва кейинги босқчига чиқади. Аммо сўнгги тур учрашувини сафарда Саудия Арабистонига қарши ўтказамиз. Бу баҳсда ижобий натижа қайд эта олмасак нима бўлади? Қуйида ушбу саволга жавоб беришга уринамиз. Тан олиш керак терма жамоамиз Тошкентда Фаластин ва Сингапурни, нейтрал майдонда Яманни мағлуб эта олади. Шундай ҳолатда бизда 15 очко бўлади. Сўнгги турни юқорида айтганимиздек Саудия Арабистонига қарши сафарда ўтказамиз. Хўш, 15 ёки 16 очко билан гуруҳда иккинчи ўринни олсак энг яхши 5та жамоадан бири бўла оламизми?\nБошқа гуруҳдаги иккинчи ўрин соҳиблари тахминан қанча очко олишларини ҳисоблаб кўрамиз. Албатта қуйидагиларнинг барчаси тахмин ва барчаси майдонда ҳал бўлади.\nБу гуруҳда Сурия 4та ўйиннинг барчасида ғолиб чиқди ва якка пешқадам бўлиб турибди. Иккинчи даврада Сурия Филиппин, Мальдив ва Гуамни ютади деб ҳисобласак унининг очколари 21тага етади. Хитой эса охирги 4та ўйиннинг барчасини ютиш салоҳиятига эга. Агар шундай деб ҳисобласак 19 очко бўлади.\nУшбу гуруҳда Австралия ҳам 4та ўйиндан сўнг 100 фоизли натижага эга. Иккинчи даврада 3та учрашувни ўз уйида ўтказадиган "соккерузлар" бу гуруҳни 8та ғалаба билан тугатиши деярли аниқ. Иккинчи ўрин учун Кувайт ва Иордания кураш олиб бормоқда. 7 очкога эга бўлган бу жамоалар Непал ва Хитой Тайпеини мағлуб эта оладилар. Австралияга эса катта эҳтимол билан мағлуб бўлишади. Агар бу ҳолат амалга ошса икки жамоада 13тадан очко бўлади. Шундай қилиб биз учун 31 март кунги Кувайт - Иордания учрашуви биз учун муҳим баҳсга айланади. Бу ўйинда қайси жамоа ғолиб бўлса очколари сони 16тага етади ва иккинчи ўринни эгаллайди. Биз учун энг оптимал вариант дуранг. Шунда бу гуруҳда иккинчи ўринни олган жамоа ҳисобида 14 очко бўлади.\nБу гуруҳда фаворит Эрон биринчи даврада иккита мағлубиятни қабул қилиб бўлди. Аммо иккинчи давранинг 3та учрашувини ўз уйида ўтказадиган форслар фақат Камбоджага сафар қилишади. Шу боис Эрон кейинги 4та ўйиннинг барчасини юта олади деб ҳисоблаймиз. Шунда очколар сони 18тага етади. Ҳозир 10 очко билан биринчи ўринда турган Ироқ эса Гонконг ва Камбоджани ютади, Эронга сафарда ютқазади деб ҳисоблаймиз. Баҳрайнга қарши баҳсдаги натижада қандай бўлишидан қатъий назар Ироқнинг очколари 16тадан кам бўлмайди. Шу боис биз бу гуруҳда Баҳрайн Ироқни ютишига мухлислик қиламиз.\nЖаҳон чемпионати мезбони Қатар бу гуруҳда кейинги тўртта баҳсда ютса очколар сони 22тага етади. Иккинчи ўриндаги Уммон ҳисобида ҳозир 9 очко бор. Бу жамоа Афғонистон, Ҳиндистон ва Бангладешни ютса 18 очко билан иккинчи бўлади.\nБу гуруҳдаги вазият биз учун жуда муҳим ҳисобланади. Япония 4та ўйинда 12 очко олди ва яна шунча олиш салоҳиятига эга. Иккинчи ўрин учун Қирғизистон ва Тожикистон ўзаро кураш олиб боришмоқда. Улар ҳисобидан 6тадан очко бор. Иккинчи даврада иккала қўшниларимиз Мўғулистон ва Мьянмани мағлуб этишса 12тадан очкога эга бўлишади. Японияга эса имконият бой берилса керак жуда катта эҳтимол билан. Энг муҳим баҳс 19 ноябрь куни Бишкекда бу икки жамоа ўртасида бўлиб ўтади. Мана шу учрашувда дуранг қайд этилса биз учун идеал бўларди. Шунда бу гуруҳда иккинчи ўрин соҳибидаги очколар сони 13тадан ошмайди.\nБиз учун яна бир муҳим гуруҳлардан бири. Тўртта Шарқий Осиё терма жамоаси ва БАА жой олган гуруҳ. Малайзияга ҳурмат сақлаган ҳолда биринчи ўрин учун бир йўла учта жамоа кураш олиб боради деб ўйлаймиз. 19 ноябрь кунги Вьетнам - Таиланд учрашувидан сўнг бу гуруҳда кўп нарса ойдинлашиб қолади. Ўша баҳсда дуранг қайд этилса биз учун жуда катта плюс бўлади.\nБу гуруҳдаги вазият ҳам биз учун эътиборли. Жанубий Корея ҳозир 8 очко билан пешқадам. Бу жамоа иккинчи даврани йўқотишсиз ўтказиши деярли аниқ, демак 20 очко ва биринчи ўрин. Иккинчи ўриндаги Ливан ва КХДР ҳисобида 7тадан очко бор. 19 ноябрь куни Ливанда бу жамоалар ўзаро ҳисоб-китоб қилишади. Бу баҳсда дуранг қайд этилишини кутамиз. Шундай ҳолатда бу гуруҳдаги иккинчи ўрин соҳибининг очколари сони 14тадан ошмайди. Ёки Туркманистон терма жамоаси ўз майдонида Ливандан очко ололса бизга жуда катта ёрдам қилган бўларди.\nДемак, юқоридаги тахминларимиз амалга ошса "B", "F", "G" ва "H" гуруҳларидаги иккинчи ўрин соҳибларининг очколари 15тадан ошмайди. Яна бир эътиборли жиҳати Ўзбекистон терма жамоаси Фаластин, Яман ва Сингапурни имкон қадар йирикроқ ҳисобларда мағлуб этиши лозим. Албатта барчамиз Саудия Арабистонини сафарда мағлуб этиб, биринчи ўрин билан кейинги босқичга чиқишни хоҳлаймиз. Аммо аввалги иккита Жаҳон чемпионати саралашида бизга битта гол ва битта очко бизга етмай қолгани барчанинг ёдида бўлса керак. Шу боис ҳаракатни ҳозирдан бошлаш лозим.\n42 футболчи, 6та ўйин, 2та ғалаба, 4 мағлубият. Ўзбекистон терма жамоаси учун 2020 йил қандай ўтди? 45\nЎзимизнинг карикатура: "Арсенал"нинг ҳужум чизиғи 6\nЎзимизнинг карикатура: "Пахтакор" — Ўзбекистон чемпиони! 137\nЎзимизнинг карикатура: Моуринью Пепни қандай енгди? 8\nРПЛ. "Москва дербиси"да дуранг қайд этилди, Ўрунов эса захирада қолди 11\nCoca Cola Суперлига. "Сўғдиёна" "Насаф"ни мағлуб этди. Бу - "Пахтакор" расман чемпион дегани


Обид Ҳакимов Ўзбекистонда ЯИМ ҳажмини 2,5 фоизга ошириш мумкинлиги ҳақида гапирди – Kommers.uz\nИқтисодиёт\t18:40 | 23.12.21\nОбид Ҳакимов Ўзбекистонда ЯИМ ҳажмини 2,5 фоизга ошириш мумкинлиги ҳақида гапирди\nУ аҳоли жон бошига даромад 2,5 фоизга ошиши учун аёллар тадбиркорлигига кўпроқ эътибор зарурлигини таъкидлаган\nИқтисодий тадқиқотлар ва ислоҳотлар маркази директори Обид Ҳакимов хотин-қизларнинг тадбиркорлик имкониятларини кенгайтириш ялпи ички маҳсулот ҳажмини 2,5 фоизга оширишини айтди. Бу ҳақда у Ўзбекистонда гендер тенглик муаммоларини муҳокама қилиш учун «Open Space» форматида ташкил этилган очиқ платформадаги мурожаатида маълум қилди.\nМарказ тадқиқотларига кўра, агар иш билан банд ва якка тартибдаги тадбиркор аёлларнинг умумий сони 5 фоизга ошса, аҳоли жон бошига даромад 2,5 фоизга ошади. Аксинча аёлларнинг тадбиркорлик қилиш имконияти чекланса, аҳоли жон бошига тўғри келувчи даромад 3 фоизга ва ўз-ўзини иш билан таъминлаш имконияти чекланса, ушбу кўрсаткич 1,3 фоизга камаяди.\n«Хотин-қизларнинг таълим олиш имкониятларини кенгайтириш, иш билан таъминлаш нафақат ижтимоий, балки иқтисодий масаладир», — дейди Обид Ҳакимов.\nСтатқўм маълумотига кўра, 2021 йилнинг 9 ойида Ўзбекистонда ялпи ички маҳсулот (ЯИМ) ҳажми жорий нархда 519,8 триллион сўмни ташкил этган. Бу кўрсаткич ўтган йилнинг мос даври билан таққослаганда 6,9 фоизга ўсган.\nАввалроқ, Обид Ҳакимов 2026 йилгача мамлакат ялпи ички маҳсулоти ҳажмини 107 миллиард долларгача етказиш асосий мақсад эканини айтганди.\nЎзбекистонда ялпи ички маҳсулот айни пайтда 60 миллиард долларни ташкил этмоқда. Бундай ўсиш тенденциясида аҳоли жон бошига тўғри келадиган миқдор ҳозирги 1750 доллардан 2026 йилгача 2800 долларгача ва 2030 йилгача 4000 долларгача кўтарилиши режалаштирилган.


Ўтган шанба куни «Ипак Йўли» АИТБ ва VISA халқаро компанияси банк бош офисида 2020 йилнинг сентябрида бошланган «Автомобиль ютиш осон» акциясини ёрқин ҳамда эсда қоларли тарзда якунлади. Акция супер ютуғи – Hyundai Elantra Active автомобили тошкентлик тадбиркор, банкнинг кўп йиллик мижози Ширин Воҳидовага насиб этди.\nЮтуқли акцияда қатнашиш шартлари жуда оддий, тушунарли ва осон бажариладиган эди. Акцияда Ўзбекистон фуқаролари, шунингдек, Ўзбекистон Республикасида яшаш ҳуқуқига эга фуқаролиги бўлмаган шахслар ва хорижлик резидентлар қатнашиши мумкин эди. Асосий шарт: улар «Ипак Йўли» АИТБнинг исталган бўлимида чиқарилган Visa: Visa Virtual, Visa Start, Visa Exchange, Visa Platinum Light, Visa Platinum Black ва Visa Infinite халқаро тўлов тизими карталари соҳиби бўлишлари керак эди.\nҚимматли совғалар ўйинида қатнашиш учун харидларни амалга ошириш ва улар учун VISA картаси ҳамда интернет орқали (фақат терминаллардаги, шу жумладан, Ўзбекистондаги харидлар) 10$дан бошланган миқдорда маблағ тўлаш талаб этилди. Бундай иштирокчилардан сўнгги босқичда бутун мамлакатдан 8 мингдан ортиқ одам йиғилди.\nЕтти ой давомида фойдали ва замонавий гаджет ва девайслар: симсиз қулоқчинлар, кўп функцияли смарт соатлар, портатив карнайлар, Powerbank'лар, фитнес-браслетлар, қулоқчинлар ва смартфонлар ўйналди.\nЕтти ой давомида жами 94та совға эгаларига етказилди.\nСупер соврин ўйинида қатнашиш шартлари бироз мураккаб бўлса-да, бажариш кўпчиликнинг имконияти даражасида эди: 2020 йилнинг 1 сентябридан 2021 йилнинг 31 мартигача бўлган вақт оралиғида VISA картасидан 100 АҚШ долларидан бошланадиган маблағни сарфлаш талаб этилди.\nСовғалар билан боғлиқ ҳолатдаги каби фақат терминаллар (шу жумладан, Ўзбекистондаги) ҳамда интернет орқали харидлар ҳисобга олинди.\nБахтиёр Муроджонович Алимов, «Ипак Йўли» АИТБ Чакана тадбиркорлик департаменти бошлиғи:\n– Энг биринчи ютуқли ўйинданоқ биз акцияни имкон даражасида очиқ ва шаффоф ўтказдик. Чунки «Автомобиль ютиш осон» акцияси «Ипак Йўли» АИТБ томонидан Visa халқаро тўлов тизими билан ҳамкорликда мижозлар садоқатини ошириш, ишлаб чиқариладиган карталар ва улар орқали амалга ошириладиган пул айланмалари ҳажмини кўпайтириш мақсадида ташкил этилди. Ишонч бўлмаса, садоқат ҳам бўлмайди. Шунинг учун ҳар ойлик қимматли совғалар ўйинлари банкнинг Instagram'даги расмий саҳифаси орқали онлайн трансляциялар шаклида ўтказилди. Акцияда қатнашаётганини ҳар бир мижоз банк веб-сайти орқали оддийгина усулда – картадаги охирги тўртта рақам ва ФИШни киритиш орқали текшириши мумкин эди. Акция ғолиблари рўйхати ҳар ой www.ipakyulibank.uz сайти «Янгиликлар» бўлимида эълон қилиб борилди. Тўғридан тўғри эфирлар ёзувлари Instagram саҳифасидаги «Актуал сториз»да сақланган.\nФинал ўйинининг ўтказилиши ҳақида ҳам олдиндан банк расмий саҳифаларида ва ижтимоий тармоқларда эълон қилинди. VISA картаси соҳиби бўлган ҳар бир банк мижози ўзининг акцияда қатнашаётганини текшириб кўриши мумкин эди. Бундан ташқари, ютуқли ўйинга биз журналистлар, блогерларни таклиф этдик ва улар ўйиннинг шаффоф ўтказилишини назорат қилиб, ўз обуначилапри учун тўғридан тўғри эфирлар олиб боришди.\nСўнгги, еттинчи – март ойи учун қимматли совғалар ютуқли ўйини, шунингдек, бутун муддат давомидаги “Автомобиль ютиш осон” акцияси иштирокчилари орасидан асосий мукофот ғолибни аниқлаш жараёни ёрқин, шов-шувли, кўтаринки ва аҳил кайфиятда ўтди. Hyundai Elantra Active автомобилининг бўлажак омадли соҳибини 14402 номзод орасидан random.org сайти ёрдамида банкнинг Instagram’даги расмий саҳифасида тўғридан тўғри эфирда аниқлашди.\nШирин Воҳидова, тадбиркор:\n– Менинг иккита дўконим бор: бири «Ширинликлар», иккинчиси «Сарпа сандиқ». Фаолиятим юзасидан мен вақти-вақти билан 100 доллар ва ундан кўпроқ миқдордаги тўловларни амалга ошираман, боиси ўзим ҳам инстаграмда таргетинг билан шуғулланаман. Танловда қатнашаётганимни билмасдим, ҳатто хаёлимга ҳам келтирмаган эдим. Чунки мен барча танловлар бу – тугамайдиган бошоғриқ, қаергадир бориш, нималарнидир тўлдириш керак деб ўйлардим. Ҳар доим қандай танлов бўлмасин, унга эътибор бермасдим. Бугун менга қўнғироқ қилиб, «дарҳол Telegram’да жавоб беринг, сиз ғолиб бўлдингиз ва тўғридан тўғри эфирга чиқишингиз керак, сизни кутишяпти, қўнғироқ қилишяпти!» дейишганда жуда ҳайрон бўлдим. Бу вақтда мен пардоз қилиб, ишга боришга тайёрланаётган эдим. Мен ҳар доим буни орзу қилганман: мана шунга ўхшаш ниманидир ютиб олишни. Ва мана, орзум кутилмаганда амалга ошди. «Ипак Йўли» – сизга гап йўқ, сиз билан орзулар рўёбга чиқади!\nШирин Воҳидованинг ҳолатига гувоҳ бўлганлар тўғридан тўғри эфир вақтида шундай хурсанд бўлишдики, худди Ширин эмас, залда ўтирган ҳар бир одам «Ипак Йўли» ва VISA халқаро компаниясидан машина ютиб олгандек.\nЎқувчиларимизга VISA халқаро картасини «Ипак Йўли» АИТБнинг исталган офисида бепул, шунингдек, Ipak Yo‘li Mobile'дан бепул етказиб бериш хизмати билан очиш мумкинлигини эслатиб ўтамиз.\nМаълумот учун. «Ипак Йўли» Акционерлик Инновацион Тижорат Банки ўз фаолиятини 1990 йилдан буён амалга оширади. 2013 йилда Осиё тараққиёти банки Банк акционерига айланди. 2020 йилда Германия Тараққиёт Молия Институти (DEG) ҳамда Triodos Investment Management «Ипак Йўли» АИТБ акционерлик капиталига $25 млн АҚШ доллари миқдорида инвестиция киритган. «Ипак Йўли» минтақавий тармоғи 17 та филиални ўз ичига олган: 8 та Тошкент шаҳрида ва 9 та мамлакат минтақаларида. Филиаллар қошида 4 та минибанк ва 24 та махсус касса фаолияти йўлга қўйилган. «Ипак йўли» АИТБ бутун Ўзбекистон бўйлаб 300 та банкомат ўрнатган ва 24 мингдан ортиқ терминални ишга туширган.


Уч кун ичида уч мураббий, ёхуд ўзбек футболи ҳокимларга қарам бўлганда...\nЎтган ҳафтада, аниқроғи, 23-26 январь кунлари “Бухоро” футбол клуби уч мураббийни ишдан олиб, ишга қўйди. Аввалига 23 январь куни клуб раҳбарияти Жамшид Саидов ва Тожмурод Оғамуродов бошчилигидаги мураббийлар штабини истеъфога чиқарди. Бу мураббийлар ўтган йили клубни Олий лиганинг 4-ўринига етаклаб келгани ҳам эътиборга олинмади. Бу икки мураббий қўл остида ўйнаган футболчиларга ҳам жавоб берилди. 26 январь куни “Бухоро” клубининг футбол мухлислари жамоага Вадим Абрамов бош мураббий этиб тайинланганини эълон қилишди. Бироқ бу хабар шу куннинг ўзидаёқ Ўзбекистон Футбол Федерациясининг расмий сайти томонидан инкор қилинди.\nЎша куни “Бухоро”нинг расмий сайти клубга бухоролик собиқ футболчи Улуғбек Бақоев бош мураббий, Вадим Абрамов эса маслаҳатчи мураббий этиб тайинланганини расман эълон қилди.\nШу куннинг ўзида Улуғбек Бақоевнинг мураббийлик “А” лицензияси Олий лига клубига бош мураббий бўлишга тўсқинлик қилиши ойдинлашгач, “Бухоро”га “Про” мураббийлик лицензияси соҳиби Вадим Абрамов устозлик қилиши ҳақида янги хабарлар тарқала бошлади.\n“Бухоро” футбол клуби раҳбариятига яқин манбалардан бирининг айтишича, бугунги кунда клуб раҳбарияти тўртинчи кишини бош мураббий қилиб эълон қилиш арафасида турибди.\n“Эрта-индин “Бухоро”га бош мураббий қилиб Бахтиёр Ашурматов тайинланди, деган хабарлар чиқиб қолса, ҳайрон бўлиб ўтирманг. Чунки ҳозир вилоят ҳокимлигида унинг номзоди ҳам кўриб чиқилмоқда. Ашурматовда “Про” мураббийлик лицензияси бор”, - деди бухоролик футбол мутасаддиси.\nУнинг билдиришича, аслида вилоят ҳокими Ўктам Барноев клубга Вадим Абрамовни бош мураббий қилиб олиб келган. Лекин Ўзбекистон терма жамоасининг устози клуб инфратузилмаси ва маҳаллий шароитдан бехабарлигини рўкач қилиб, юксак лавозимдан воз кечган ва маслаҳатчи мураббий лавозимини маъқул кўрган.\n“Абрамов шундай дегандан кейин вилоят ҳокими бухоролик собиқ футболчи Улуғбек Бақоевни бош мураббий қилиб тайинлади. Аммо кейинроқ Бақоевнинг мураббийлик лицензияси бу лавозимда ишлашига йўл қўймаслиги маълум бўлди”, - деди “Бухоро” ФК раҳбариятидаги манба.\n“Нега вилоят ҳокими Жамшид Саидов ва Тожмурод Оғамуродовларни тўсатдан ишдан олди? Ахир, ўтган йили бу мураббийлар клубни тўртинчи ўринга олиб келишганди-ку!” – деган саволимизга, бухоролик мутасадди: “Вилоятнинг ҳозирги ҳокими Ўктам Барноев Тожмурод Оғамуродовни аввалдан ёқтирмас экан”, - деди.\nУнинг айтишича, Ўктам Барноев Самарқанд вилояти ҳокими бўлиб ишлаганда туркманистонлик мураббийни “Динамо” (Самарқанд) клубидаги баъзи шубҳали ишларда гумон қилиб, у билан келиша олмай қолган.\n“Барноев бу мураббийни баъзи молиявий ишлар, масалан, футболчи ва мураббийларнинг кўтарма пуллари, маошлари ва мукофотларини сунъий равишда ошириб ёзганликда гумон қила бошлаган. Бундан ташқари, Оғамуродов “Динамо”нинг баъзи ўйинларини, айниқса, Тошкентнинг “Пахтакор” клубига қарши ўтказган ўйинларини шубҳали тарзда бой берганликда айблаган. Хуллас Ўктам Барноев: “Менга “Динамо”ни “Пахтакор”нинг фарм клубига айлантирган, “Пахтакор”га хизмат қиладиган бир жамоа сифатида шакллантирган мураббийнинг кераги йўқ”, деган. Яъни Барноев Бухорога келгач, ўзи ёқтирмаган мураббийга дуч келган”, - дея сўзини якунлади “Бухоро” ФК мутасаддиларидан бири.\n2016 йил 16 декабрь куни Бухоро вилояти ҳокими этиб тайинланган Ўктам Барноев 2008-2010 йилларда Самарқанд вилояти ҳокими бўлиб ишлаган. 2007 йилда Тожмурод Оғамуродов Самарқанднинг “Динамо” клубини Ўзбекистон чемпионатининг 5-ўринига олиб келган. 2008 йилда вилоятга Ўктам Барноев ҳоким бўлиб келгач, туркманистонлик мураббий ишдан олинган, “Динамо” таркиби эса тарқатиб юборилган.\nАйни кунларда “Бухоро” футбол клубида содир бўлаётган кулгили воқеалар негизида, бир тарафдан, ҳоким ва мураббий ўртасидаги ўзаро келишмовчилик ҳамда шахсий адоват ётгандек кўринади. Лекин, иккинчи томондан, бу можаролар илдизи ўзбек футболидаги энг катта муаммолардан бири – футболга давлат идоралари ва амалдорларининг аралашувига бориб тақалаётгани ҳам сир эмас.\nБарноев: “Менга “Динамо”ни “Пахтакор”нинг фарм клубига айлантирган, “Пахтакор”га хизмат қиладиган бир жамоа сифатида шакллантирган мураббийнинг кераги йўқ”, деган. Яъни Барноев Бухорога келгач, ўзи ёқтирмаган мураббийга дуч келган”, - дея сўзини якунлади “Бухоро” ФК мутасаддиларидан бири.\nРоссиядаги Ҳуқуқий ташаббусларни қўллаб-қувватлаш Жамғармаси вице-президенти, Россия футбол уюшмаси президентлигига собиқ номзод, асли ўзбекистонлик Алишер Аминовнинг айтишича, Ўзбекистонда ҳам, Россияда ҳам миллий футбол, клублар ва мусобақалар давлат амалдорларининг қўлида қолиб кетмоқда. “Ваҳоланки, бу ҳолат ФИФА талабларига зид: давлат идоралари ва мансабдорлари футболга аралишишга ҳақлари йўқ”, - дейди Алишер Аминов Ўзбекистондаги anhor.uz сайтига берган интервьюсида.\nЎзбекистонлик футбол журналисти Бобомурод Абдулланинг фикрига кўра, ўзбек клубларида кунаро мураббий ва футболчиларнинг алмашинуви негизида ҳақиқатдан ҳам миллий футболнинг давлат амалдорларига қарам бўлиб қолаётгани, клубларнинг хусусийлаштирилмай қолаётгани сабаб бўлмоқда.\n“Бу ҳолат мустақиллиқнинг илк йилларидан бери давом этиб келмоқда. Мисол учун, 1995 йилда Андижоннинг “Наврўз” жамоасида уч кун ичида беш мураббий ишдан олиниб, ишга қўйилган. Яъни эрталаб жамоанинг бош мураббийи сифатида Евгений Валицкий эълон қилинган бўлса, тушдан кейин Вячеслав Солохо тайинланганлиги билдирилган. Кунига икки мураббийдан тўғри келган”, - дейди Бобомурод Абдулла “Озодлик” билан суҳбатда.\nУнинг айтишича, ўзбек футболи ҳоким ва амалдорларга қарам бўлиб қолаётган экан, бу футболда Андижон ва Бухоро воқеалари ҳали кўп такрорланади.\nЎФФ ўзбек журналистикасини танқид қилган футболчи билан “тушунтириш ишлари”ни олиб бормоқда\nFIFA рейтингида Ўзбекистон 14 поғона пастлади\n"Пахтакор"даги ўзгаришлар эҳтимоли "футболчилар руҳиятига таъсир қиляпти"\nЎФФ "Йил футболчиси" ва "Йил мураббийси" номинацияларига номзодларни эълон қилди\nБугун ЎФФ йил ғолибларини тақдирлайди


Ўлмас ва унутилмас шоир « Ўзбекистон Халқ Ҳаракати\nЎлмас ва унутилмас шоир\n2013 йил 24 сентябрда республика радиосида хизмат қиладиган шоир Берди Раҳмат “Рауф Парфининг етмиш йиллиги муносабати билан бир эшиттириш тайёрлаётган эдим. Сиз ҳам гапирсангиз”, деди. “Бўлади. лекин фақат Дўрмонда учрашамиз”, дедим. “Яхши, Навоий номидаги Миллий кутубхонада ҳам йиғин ўтказилар экан. Баъзи бировларнинг фикр ва хотираларини ёзиб олиб, сўнг ўтаман”, деди Берди.\n04Хуллас, дала ҳовлига у келишилган вақтдан анча олдинроқ келди ва мен кутмаган гапни айтди: “Ака, анжуман ўтмади. юқоридан тўхтатилган эмиш. Чоршаъм ака ҳам аниқ бир гап айтолмади. Ёзувчилар уюшмасида ўтказилиши мўлжалланган мажлис ҳам қолдирилибди”.


Миришкорлик 120 нафар йигит-қиз ишли бўлди - Халқ сўзи\nМиришкорлик 120 нафар йигит-қиз ишли бўлди\n19:08 07 Январь 2022 Жамият\nҚашқадарё вилоятининг олис ва чекка ҳудуди ҳисобланган Миришкор туманида лойиҳа қиймати 25 млрд. сўм бўлган ип-калава ва мато ишлаб чиқариш фабрикаси фаолиятини бошлади.\nМаҳаллий инвестор Мухтор Тўйчиев томонидан амалга оширилган мазкур лойиҳа доирасида йилига 2000 тонна трикотаж мато ишлаб чиқарилиб, Россия ва Хитойга экспорт қилинади.\n— Фабрикамизда иш 3 сменада ташкил этилган, — дейди “MIRISHKOR RIFATEXTILE” МЧЖ раҳбари Мухтор Тўйчиев. — “Аёллар дафтари” ва “Ёшлар дафтари”да рўйхатда турган миришкорлик йигит-қизлардан 120 нафари 2 ой давомида етук мутахассис-мураббийлар томонидан ўқитилди ҳамда ишга қабул қилинди. Ип-йигирув ва мато тўқишда сифатга катта эътибор қаратяпмиз. Ҳозирги кунда Хитой ҳамда Россия Федерациясидаги компаниялар билан шартномамиз бор. 2022 йилда хорижга 7 млн. АҚШ доллари миқдорида маҳсулот экспорт қиламиз. Давлат бюджетига 10 млрд. сўм атрофида солиқ тўлаймиз.\nФабрика цехларида кунига 5 тонна ип-калава йигирилиб, ундан 5 тонна трикотаж мато тўқилмоқда. Тадбиркор Мухтор Тўйчиевнинг айтишича, келгусида матони бўяш цехи ҳам ишга туширилиб, бўялган матодан тайёр кийим-кечак ишлаб чиқариш йўлга қўйилади.\nФахриддин Бозоров, “Халқ сўзи”.\nЙилига камида 20 нафар маҳаллий тренер, спорт шифокори ва бошқа мутахассисларни хорижда малака ошириш тизими жорий этилади


Юридик шахслар ҳайдовчилари малакасини ошириш тўғрисидаги қарор ўрганиб чиқилади | Fayzbog.uz\n4 сентябрь куни Ўзбекистон Вазирлар Маҳкамаси «Инновацион ўқитиш услубларини жорий этиш йўли билан ҳайдовчиларни тайёрлаш ва қайта тайёрлаш, шунингдек, уларнинг малакасини ошириш тизимини янада такомиллаштириш тўғрисида»ги қарорни эълон қилди.\nҲужжатга мувофиқ, 2018 йил 1 январдан бошлаб юридик шахсларга тегишли бўлган автотранспорт воситалари ҳайдовчилари икки йилда бир марта мажбурий равишда малака оширишлари лозим. Малака ошириш 1 январдан истисно тариқасида юридик шахсларга тегишли бўлган автотранспорт воситаларини бошқарувчи ҳайдовчиларнинг малакасини ошириш бўйича фаолият олиб бориш ҳуқуқига эга бўлган Avtotest Report ўқув мажмуаси сертификати билан тасдиқланиши лозим.\nЮридик шахсларга тегишли автотранспорт воситалари ҳайдовчиларининг ҳар икки йилда мажбурий равишда малака ошириши тўғрисидаги қарор кўп ҳолларда йўл-транспорт ҳодисалари юридик шахсларга тегишли автотранспорт воситалари ҳайдовчилари иштирокида содир бўлиши билан изоҳланган.\nҲукумат қарори ижтимоий тармоқларда қизғин муҳокамаларга сабаб бўлди. Фойдаланувчилар, юридик шахслар ҳайдовчилари кўпроқ ЙТҲ содир этаётганини тасдиқловчи статистика билан қизиқиб, қарор лойиҳасининг жамоатчилик муҳокамасига тақдим этилмаганидан норозилигини билдирган.\nЖума куни бўлиб ўтган Халқаро пресс-клуб йиғилишида Ўзбекистон Савдо-саноат палатаси раисининг биринчи ўринбосари Ислом Жасимов «Газета.uz» мухбирининг шу ҳақдаги саволига жавоб берар экан, мазкур масала ўрганиб чиқилишини маълум қилди.\n«Қизиқарли савол, нима учун биттагина ташкилотга берилди. Бу ерда монополия борку. Шунинг учун, ўйлайманки, масала мутасадди ташкилотлар билан ўрганиб чиқилади. Ҳали кеч эмас, биз (ССП — таҳр.) ҳамкорликда таклиф киритишимиз мумкин», — деди у.\nИслом Жасимов Ўзбекистонда ҳам бутун дунёдаги каби айрим давлат хизматлари босқичма-босқич тадбиркорлик субъектларига юклатилаётганини таъкидлаб ўтди. Бироқ ССП мазкур масалани эксперт кенгаши йиғилишида кўтариб чиқади.\n«Биз ўз томонимизда, агарда имконият бўлса, халқаро экспертлар ва тадбиркорларимизни таклиф қилган ҳолда эксперт кенгаши йиғилишида муҳокама қилиб, ўз таклифларимизни ҳукуматга олиб чиқамиз», — деди ССП раисининг биринчи ўринбосари.\nЯнгиликлар 8 комментариев\nOybek Urumbaev nima disiz bunga bu bizga ham ta’luqlimi\nDilya Amanniyazova Sadikova Nodira Hasanova\nZilola Valiyeva Fotima Inoyatova\nShahnozapo bizayam oqishimiza kere shunda\nNozimaXon Azimdjanovna Dilnoza G’ofurova\nNadira Sabirova Ziyoda Yuldasheva\nKeremas fiydasi yoq bizada faqat soqqa\nБ тоифа хайдовчилик гувохномасига эга шахсларни бошкараетган мошинасини эгалик хукуки буйича ажратиш тугримас, манимча. Хамма укисин унда. Йулда мошина кимга тегишлилигини фарки йук.


Икки нафар туркиялик Ўзбекистонда ҳибсга олинди. Улар жиноятда айбланмоқда | Qalampir.uz\nИкки нафар туркиялик Ўзбекистонда ҳибсга олинди. Улар жиноятда айбланмоқда\n3-саҳифа\t20 Октябрь 2020 15:09 19955\nТошкентда меҳмон бўлиб турган икки нафар туркиялик фуқаро қалбаки 110 минг АҚШ доллари билан ўзбекистонликни чув туширмоқчи бўлишди. Бу ҳақда “Ўзбекистон 24” телеканалида хабар берилди.\nЖорий йилнинг 8 октябрь куни соат тахминан 17:20 ларда ўзини Исмоил ва Мурод деб таништирган Туркия фуқаролари ўзбекистонлик Тўхтабой билан олмос кўзли узукнинг нархини келишишади. 110 минг АҚШ доллари қалбаки пулларни узук эгасига бериб, воқеа жойидан ғойиб бўлишади.\nОрадан бир кун ўтиб, 9 октябрь куни жабрланувчи Тошкент шаҳар Ички ишлар бош бошқармаси навбатчилик қисмига мурожаат қилиб, пуллар қалбаки экани, қонунбузарларга нисбатан чора кўрилишини сўрайди.\nҚалбаки пуллар билан фуқарони чув туширган туркиялик икки меҳмон Тошкент шаҳар Ички ишлар бош бошқармаси ходимлари томонидан ашёвий далиллар билан қўлга олинади.\n“Мен ва Исмоил бу ишни режалаштирдик. Бу ерда Тўхтабой исмли шахс билан танишдик. Унда қимматбаҳо узук бор экан. Биз уни ресторанда қалбаки пуллар билан сотиб олдик. У бизга ишонди. Мен қилган ишимдан жуда пушаймонман”, дейди жиноятга қўл урганини тан олган Мурод исмли шахс.\nХўш улар қалбаки долларларни қаердан олган?\nХабарда айтилишича, улар ўз яшаш манзилларида принтер орқали қалбаки АҚШ долларларини тайёрлашган. Қалбаки пулларнинг орасига рангли қоғозларни киритиб, устаомонлик билан қадоқлашади.\nОлинган ашёвий далиллар Тошкент шаҳар Ички ишлар бош бошқармаси эксперт-криминалистика маркази томонидан текширилди.\n“Ўтказилган тадқиқотга асосан тақдим этилган ашёвий далиллар қалбаки экани аниқланди”, дейди марказ катта инспектори Ғайрат Набиев.\nМазкур ҳолат юзасидан Туркия фуқароларига Ўзбекистон Республикаси Жиноят кодексининг 168-моддаси 4-қисми “а” банди билан жиноят иши қўзғатилди. Айни вақтда тергов ҳаракатлари давом этмоқда. Уларга нисбатан қамоққа олиш эҳтиёт чораси тайинланган.\n24 Февраль 16:24 56191\n24 Февраль 23:42 38038\n24 Февраль 14:14 32790\n24 Февраль 17:45 26036\n25 Февраль 13:34 21633


Бизни олдимизда доим икки йўл туради « Ўзбекистон Халқ Ҳаракати\nБизни олдимизда доим икки йўл туради\n23 July 2017 - 13:20\nБизни олдимизда доим икки йўл туради. Иккисидан бирини танлашга маҳкуммиз. Бошқа йўл йўқ. Бу танловни бошдан оёқ кўздан кечириб чиқсангиз, иккиси ҳам сиз учун фақат зиёнингизга хизмат қилишини тушунасиз.\nТаклиф қилинган икки йўл ҳам ёмон таклифдир. Не ажабки, биз икки ёмондан бирини танлашга мажбурмиз. Аслида, ёмон ва ёмонроқ деган тушунчани ўзи кулгили тушунча. Ёмон ва ёмонроқ бўлмайди. Ёмон бу – ёмон. Тамом! Биз эса икки ёмондан бирини танлаб, қайси бири бизга яхшироқ эканини танлаб ўтираверамиз.\n1. «GM» автомобиллари бизга фалон миллионлик автомобилларни долларга боғлаб, устимиздан кулди. Икки таклиф берди. Хоҳла ол, хоҳла олма. Олсангиз пулингизга куясиз. Олмасангиз эҳтиёжингиз бор. Эҳтиёж бўлгандан кейин олинади. Икки ёмон таклифдан бирини танлаймиз.\nТаклиф қилаётган машинаси ҳам, суммаси ҳам бир тийинга қиммат. У пулга ундан яхши машина ва ундан қулай имкониятлар орқали машина сотиб олишимиз мумкин. Қачонки, бизда учинчи танлов бўлса.\n2. Ишчи бир ерда ишлайди. Ойлигини эса пластикда беришади. Пластикни нақдлашга имкон йўқ. Икки йўл бор сизда: ишлаб, пулингизни пластикда оласиз. Ёки ишламайсиз. Табиийки сиз муҳтожсиз ва ишлаб, икки ёмон таклифдан бирини танлайсиз.\nУчинчи танловда банкомат бўлишлиги, ёки сиз пулингизни (ишлаб топган пулингизни, садақа эмас) нақд кўринишда олишингиз мумкин эди.\nАфсуски, бизга учинчи таклиф йўқ. Танлов бўлмагандан кейин қолгани мажбурий танлов. (Ихтиёрий, мажбурий пахта теришга ўхшаган.)\nЎтган йиллар давомида икки ёмон таклифдан бирини танлаб ўрганиб бўлдик. Биз икки ёмон таклифни ёмонроғини эмас, сал яхшироғини танлаб келдик шу кунгача. Энди яхши таклифни талаб қилмаймиз, умид ҳам қилмаймиз. У бошқа масала.\nКечаги куни ҳижоб ҳақида мақолалар қўйилди. Мени ажаблантирган нарса мусулмон инсонларни муносабати бўлди.\nДоимгидек икки таклиф қўйилди:\n1. Ҳижобни ечиб расмга тушади.\n2. Ўқишга киритилмайди.\nБу сафар мени ажаблантиргани одамларни икки ёмон таклифдан янада ёмонроғини танлагани бўлди. “Ўқимай қўяверсин. Ўқиб нима қилади? Ҳижоблими, уйда ўтирсин. Ҳижобликларга доктор керак бўлса ҳижоб ўрамаган аёллар жуда кўп.”\nХафа бўлмайсизлар, бу таклифларинг аҳмоқона таклиф! Қачон учинчи танловни бизга беришларини талаб қиламиз? Қачон «бизга таклифи керак эмас, танловни ўзимиз қиламиз», деб айта оламиз? Қачонгача нима кийишни, нима ейиш, нима минишни, нимани ўйлашимизни ўзгалар ҳал қилади?\nМайли, сизда учинчи таклифни бера оладиган ҳеч нарса йўқ, дейлик. Замон, қора кучлар, қамоқ ва ҳоказо… баҳоналар жуда кўп. Таклиф бера олмасангиз унда танловни янада ёмонроғини танлашга сизни нима мажбур қилди? Ҳусайн Аҳмад Маданий айтган эканлар: «Агар, фарзандларингни қори, олим қилмоқчи бўлсанглар аввал оналарини олим, қори қилинглар».\nАёллар фарзандларимизни тарбиялайди. Аёллар жамиятимизни бугунги кунини белгилаб беради. Аёлларни ислоҳ қилмагунча жамият ислоҳ бўлмайди. Аёллар бугун ҳамма соҳада бор. Аммо айнан аёлларни дунёга ўчлиги оқибатида жамиятда коррупсия, таниш билишлик ва ҳоказо иллатлар кучайиб боряпти. Биргина Гулнора Каримова мисолида ҳам кўриш мумкин. Биргина аёлни номи билан ярим мамлакатдаги мулк унга қарашли бўлиб кетди.\nҚачонки аёлларимиз (исломни тушунган, Аллоҳдан қўрқадиган) жамиятда ўз ўрнига ўтирсагина ўша соҳалар ислоҳ бўлади. У хоҳ шифокор бўлсин хоҳ ўқитувчи.\nЖамиятни диндан бехабар аёлларга қолдирсангиз эртага қизингизни ўша «тарбиячи» «тарбиялайди».\nАллоҳдан қўрқадиган аёл ва эркаклар ўз соҳаларини эгалламагунча порахўрликдан, ҳаёсизликдан, ифлосгарчиликлардан дод-войлаб юраверамиз.


23 октябр 2020, Тошкент вақти: 10:45\nЧегара-ўтказиш пунктидаги навбат.\nПахтага мажбурий сафарбарлик жараëнини кузатаëтган журналист ва ҳуқуқ фаоли Дмитрий Тихонов Қозоғистонга боришда уч соат, қайтишда ҳам уч соат ушлаб турилган.\nЖурналистнинг Озодликка айтишича, унинг исми Ўзбекистон чегарачиларинг компютерида махсус ишорат билан белгиланибди:\n- 20 сентябр куни Қозоғистоннинг Сариоғоч шаҳрига бориб келиш учун чегарадан ўтаëтганимда мени текшираëтган чегарачилар саросимага тушиб қолишди. Бир менга, бир компютер ойнасига қарашди. Паспортимни текширган чегарачи компютердаги қандайдир маълумотларни жиддий хавотир билан узоқ вақт ўқиди. Кейин у бошлиқни чақирди. Бошлиқ мени ўзи билан олиб кетиб, вақтинча тўхтатилганимни билдирди, - дейди суҳбатдош.\nЖурналист ва ҳуқуқ фаоли Дмитрий Тихоновнинг айтишича, чегарачилар Тошкентга телефон қилиб, бир соат гаплашганидан кейин журналистнинг Ўзбекистондан чиқарилишига изн берилган.\nУ Қозоғистондан қайтиб, айни чегара назорат постидан ўтганида яна ўша манзара такрорланган - Тихонов Қозоғистонга чиқишда ҳам уч соат ушлаб турилган.\nСуҳбатдошга кўра, уч соат мобайнида унинг қўл телефони олиб қўйилган.\nЧегара постидаги мулозимларидан бирининг Тихоновга айтишича¸ чегарачилар компютеридаги “қора рўйхат”га тушганлар МХХнинг алоҳида рухсати билангина четга чиқарилади.\n- Бу рухсат телефон воситасида ҳар сафар олинади. Биометрик паспорт олганингиз ва чиқиш визаси урилганидан қатъий назар, сиз доимо тўхтатиб туриласиз¸ - дейди ангенлик журналист ва ҳуқуқ фаоли Дмитрий Тихонов.\nИнтернетдаги uznews.net нашрининг ëзишича¸ Қозоғистон чегарасида анренлик Дмитрий Тихоновга , унинг биометрик паспортида, чегарачилар томонидан астойдил кўрикдан ўтказиш ва Тошкентга сим қоқиш мажбуриятини юкловчи ахборот борлигини айтишган.\nЎзбекистонда журналист ва сиëсий фаолларнинг “қора рўйхати” борлигини таъкидлаган мустақил журналист Алексей Волосович доимо “тамғаланган” тарзда юришга кўникиб қолганини ҳам айтади:\n- Қора рўйхат борлиги юз фоиз рост. Ҳар доим чегарадан ўтаëтганимда камида бир соат тафтиш қилинаман. Чегарачилар доим кимгадир қўнғироқ қилиб, чегарадан ўтиш-ўтмаслигим масаласини муҳокама қилишади. Бу ҳолат шу кунларда кучайди. Биринчидан, пахта сафарбарлиги, иккинчидан, сайловолди ваҳимаси боис журналист ва ҳуқуқ фаоллари устидан назорат кучайди, - дейди суҳбатдош.\nЎтган ҳафта Чикаго-Истанбул-Тошкент рейси билан Ўзбекистон пойтахтига учиб келган мухолифатдаги “Бирдамлик” ҳаракати лидери Баҳодир Чориевнинг хотини ва ўғли аэропорт ташқарисига чиқарилмай, Ўзбекистондан депортация қилинган эди.\nЎзбекистонлик ҳуқуқ ҳимоячиси Малоҳат Эшонқулованинг Озодликка айтишича, Феруза Хуррамова ва унинг 9 яшар ўғли Дадахон Чориев мамлакатга кириши тақиқланган шахслар рўйхатида бўлганлари учун Ўзбекистон ичкарисига қўйилмаган.\nКўп ҳолларда Ўзбекистон чегарасидаги журналистлар устидан қаттиқ назорат уларнинг тақдирини тубдан ўзгартириб юборадиган омил сифатида кўрилади.\nБундан 4 йил олдин “Америка овози” мухбири Абдумалик Бобоев Ўзбекистон Жиноят кодексининг 244, 140, 139, 223-моддаларига биноан туҳмат ва ҳақорат, Ўзбекистон давлат чегарасидан ноқонуний ўтиш ва жамоат тартибига таҳдид солувчи материалларни тайёрлаш ёки тарқатишда айбланганидан кейин мамлакатни тарк қилишга мажбур бўлган эди.


Акбар Саматов(@mohammadhabiballah88) - Instagram photos and videos\n108 posts 661 followers 72 followings\nДори собунга ўхшайди: у кийимни тозалайди, лекин чиритади.\nРасулуллоҳ соллаллоҳу алайҳи ва саллам: “Рамазон ойининг аввали раҳмат, ўртаси мағфират, охири эса дўзахдан озод бўлишдир”, деганлари ҳақидаги ҳадис санади жиҳатдан ўта заиф. Мазкур ҳадисни Уқайлий “Зуафо”да (172), Ибн Адий (1\_165), Хатиб “Мувзиҳ”да (2\_77), Дайламий (1\_1\_10-11) ҳамда Ибн Асокирлар (8\_506\_1) Саллом ибн Саввордан, у Маслама ибн Салтдан, у Зуҳрийдан, Зуҳрий эса Абу Ҳурайра розияллоҳу анҳудан ривоят қилган. Уқайлий: “Ушбу ҳадисни Зуҳрий нақл қилган,дейиш асоссиздир”, деган. Ибн Адий: “Саллом – мени назаримда ҳадиси мункар, Маслама эса нотаниш ровий”, деган. Заҳабий ҳам худди шундай деган. Абу Ҳотим “Мезон”да Масламани матруукул ҳадис, яъни ҳадиси олинмайдиган киши деган (“Силсилаи заийфа” (4\_70)). Қолаверса, ушбу ҳадис маъно жиҳатдан Термизий (682) ва Ибн Можа (1642) ривоят қилган қуйидаги саҳиҳ ҳадисга зиддир. У ҳадисда Расулуллоҳ соллаллоҳу алайҳи ва саллам шундай деганлар: “Рамазон ойининг биринчи кечаси келса, шайтонлар ва ҳаддидан ошган жинлар кишанланади, дўзах эшиклари ёпилиб, бирорта ҳам эшиги очиқ қолмайди. Жаннат эшиклари очилади, бирорта эшиги ҳам ёпиқ қолмайди. Бир фаришта: “Эй эзгулик истагидагилар, тоат-ибодатга ҳаракат қилинглар! Эй ёмонлик истагидагилар, гуноҳлардан тийилинглар!”, дея жар солади. Аллоҳ таоло бир қанча инсонларни дўзахдан озод қилади ва бу ҳар кеча такрорланади”. Шунинг учун уламолар рамазоннинг аввали раҳмат, ўртаси мағфират, охири дўзахдан озод бўлиш ойи экани ҳақидаги ҳадисни мункар деб айтишган. Бинобарин, унинг нотўғри эканини ёритмасдан одамлар ўртасида ҳадис деб тарқатиб бўлмайди, валлоҳу аълам.\nЭски маҳалламизда (маҳалла янги, мен у ердан кўчиб кетганман) қурилаётган янги масжид рамазон ойи муносабати билан фаолиятини бошлабди. Масжидлар сони кўпайиши билан бирга намозхонлар сони ҳам ортишини Аллоҳ таолодан сўраб қоламиз.\n"Ким одамларга рамазон ойи кирганини биринчи бўлиб етказса, унга дўзах ҳаром бўлади" ҳадиси ёлғон-тўқима бўлиб, буни одамлар ўртасида тарқатиш жоиз эмас.\nШунга биноан, мазкур ҳадис билан бирга рамазон фалон ойнинг фалон кунидан бошланади, деган "хушхабарлар"ни тарқатиш жоиз эмас.\nМазкур ҳадис нафақат ҳадис китобларида, ҳатто заиф ва тўқима ҳадислар борасида ёзилган китобларда ҳам айтилмаган.\n"Жаброил келиб шундай деди: "Эй Муҳаммад, Аллоҳ таоло сизга салом айтди ва: "Эй Муҳаммад, азизлигим ҳамда улуғворлигимга қасамки, сизнинг исмингиз билан номланган кишини дўзахда азобламайман", деб айтди" маъносидаги хабар тўқима бўлиб, буни одамлар ўртасида ҳадис деб тарқатиш мумкин эмас ("Танзийҳуш шарийъа" китоби, 1-жилд, 226-бет).\nАбу Саид Худрий розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам: "Ростгўй ва омонатли тижоратчи пайғамбарлар, сиддиқлар ва шаҳидлар билан бирга бўлади", деганлар (Термизий (1209) ривояти). Бошқа бир ҳадисда эса: "Тижоратчилар қиёмат куни фожирлар қаторида қайта тириладилар. Фақатгина тақво қилган, одамларга эзгўлик улашган ва рост гапирганлари бундан мустасно", деганлар (Термизий (1210) ривояти). Шунинг учун тижоратчи биродарларимизга насиҳатимиз қуйидагича: доим ростгўй бўлинг, асло ёлғон гапирманг, хиёнат қилманг. Тижорат қилишдан мақсадингиз шунчаки соққани кўпайтириш бўлмасин, тижоратингиз орқали одамларга фойдангиз тегишини ҳам ният қилинг. Тижорат шундай касбки, тўғри фойдалансангиз сизни жаннатга, акс ҳолда, дўзахга элтади, Аллоҳ сақласин!\nШуни унутманг, ёлғон гапириш, ўтмас товарни алдаб ўтказиш сизни бой қилмайди. Шунчаки, ҳалол ризқингизни ҳаромга алмаштирган бўласиз, холос. Аллоҳ таоло барчамизни ҳалолдан ризқлантирсин!\nАлҳамдулиллаҳ, китоблар келди.\n"Энг бахтли инсон бўлиш учун: унутманг, душманларингиз сизни ҳақорат қилиши, ҳасадгўйларингиз сизни ғийбат қилиши сизнинг қадрингизни кўрсатиб беради. Улар шундай қиляптими, демак, сиз тилга олинадиган муҳим инсонлар сафидан ўрин олибсиз" Шайх Оиз Қараний ҳафизаҳуллоҳ.\nСизга ўзгаларни ёмонлаган шахс сизни ҳам ўзгаларга ёмонлаши тайин!\nРаббимга беадад шукрлар бўлсин, бугун ўғил фарзнд ато этди. Аллоҳ солиҳ қилиб тарбиялашни насиб қилсин!\n44 17 7w ago Share\n“Икки хислат қалбни қотиради: кўп ухлаш ва кўп ейиш“ Фузайл ибн Иёз роҳимаҳуллоҳ (“Шуабул иймон“, 5315.-асар).\n“Икки хислат қалбни қотиради: кўп гапириш ва кўп ейиш“ Фузайл ибн Иёз роҳимаҳуллоҳ (“Сияру аъломин нубало“, 7-жилд, 405-бет).\nБугунги кунда ҳаммамиз қалбимиз қотиб қолганидан шикоят қиламиз. Сабаби шу уч хислат, яъни кўп гапириш, кўп ейиш ва кўп ухлаш эмасмикин?!


02:04 13 Август 2020\n11:25 13.09.2019 (Янгиланган 12:48 13.09.2019) Ҳавола олиш\nБахтиёр Шомуродов Сергели тумани ҳокими этиб тайинланди. Бугунга қадар Бахтиёр Абдувоҳидович Шомуродов Яккасарой тумани ҳокими бўлиб ишлаб келган.\nТОШКЕНТ, 13 сен – Sputnik. Бахтиёр Шомуродов Сергели тумани ҳокими этиб тайинланди. Бу ҳақда Тошкент шаҳар ҳокимлиги матбуот хизмати хабар қилди.\nПресс-служба города Ташкента\nМеҳнат вазири лавозимига Нозим Ҳусанов тасдиқланди. У ҳақда нималар биламиз?\nБугунга қадар Бахтиёр Абдувоҳидович Шомуродов Яккасарой тумани ҳокими бўлиб ишлаб келган. Унга қадар давлат солиқ қўмитаси, Тошкент шаҳар ва Сергели туман ҳокимликларида, Тошкент шаҳар Туризмни ривожлантириш департаментида раҳбарлик лавозимларида ишлаб келган.\nЭслатиб ўтамиз, аввалроқ депутатлар Сергели тумани ҳокими лавозимида ишлаб келган Нозим Ҳусанов номзодини Бандлик ва меҳнат муносабатлари вазири лавозимига маъқуллашгани хабар қилинган эди.


Собиқ депутат: “Инсонлар орасида 5 миллион ўзга сайёраликлар яшаб келмоқда”\nСуданда яна оммавий норозилик намойишлари бошланди \nЯқинда бир америкалик олим шов-шувли баёнот берди. Унинг айтишича, беш миллиондан ортиқ ўзга сайёраликлар одамлар орасида инсон шаклида яшаб келмоқда экан. НУЖлар бўйича мутахассис Жеймс Кун атрофдагиларга яхшироқ қарашга чақирди: қариндошлар, яқинлар ва дўстларга.\nВаҳоланки, айнан уларнинг орасида инсон қиёфасига кирган бегоналар бўлиши эҳтимоли катта экан.\nОлимнинг таъкидлашича, оддий одамлар орасида ўзини ошкор этмасликка ҳаракат қилаётган беш миллиондан зиёд “бегона”лар бор.\nАйтишича, шахсан ўзи сўнгги йилларда мингга яқин шундай вазиятни қайд этишга муваффақ бўлган.\nЖеймс Куннинг таъкидлашича, бегоналар даставвал инсониятни ичидан ўрганиш учунгина шу ерда яшай бошлашган. Бироқ вақт ўтиши билан одамларга бўгланиб қолиб, янада илиқ ва яқин алоқалар ўрнатишга киришишган.\nКиритилди: 07:00 13.06.2019. Ўқилди: 3653 марта. Фикрлар сони: 0 та.


Ливандан Сурия ва Кипрга қочмоқдалар\nиюл 19, 2006\nИсроил Ливанни бомбардимон қилишни давом эттирар экан, ўн минглаб одам бу мамлакатдан қўшни Сурияга ҳамда Кипрга қочмоқда.\nАҚШ, Буюк Британия ва бошқа мамлакатлар Ливанда истиқомат қилиб келаётган фуқароларини эвакуация қилиш учун ҳарбий кемалардан фойдаланмоқда.\nҚочқинларга бироз бўлсада қулайлик яратиш учун Сурия чегарасида божхона расмиятчиликлари озайтирилган, Дамашқда университетлар ётоқхоналари, меҳмонхоналар, масжидлар ва черковлардан қочқинларга жой берилмоқда.\n"Сурия ўн минглаб қочқинни бағрикенглик билан кутиб олишни бошлади". Кўпчилик худди шундай фикрни билдирмоқда.\nДамашқдаги "Меридиан" меҳмонхонаси менежери Hazem Sebai Озодлик мухбирига бундай деди:\n- Икки кун муқаддам, туризм вазири муовини ўтказган йиғилишда ливанликларга ёрдам берадиган махсус гуруҳ туздик. Туризм вазирлиги ҳукумат билан ҳамкорликда Дамашқда 500та хона ҳозирлади, масжидлар, черковлар ҳам ливанликлар учун очиқ. Ажратилган барча жойлар қочқинлар учун бепул.\nДамашққа эндигина етиб келган ливанлик аёл Maria Haidar бошидан кечиргани даҳшатни эслаб, буларни айтди:\n- Кеча устимизга бомба ташлашди. Бомбардимон қилишди. Лекин биз омон қолдик. Биз йўлда эдик ва улар Ливандан чиқаётган машиналарнинг устига бомба ёғдиришди. Кўчадаёқ ўлиб қолган одамларни мен биринчи марта кўрдим. Мен портлатиб юборилган сариқ таксини кўрдим, Сурияникиди у. Мен бошқа бир таксида, сингилчам билан биргайдим. У эндигина учга кирган. Учга кирган холос у. Шу ёшида кўрди у даҳшатни.\nКипрнинг ливанлик қочқинларсиз ҳам шу кунда ташвиши бошидан ортиб ётган эди. Бироқ бу ширин ташвишлар, 2 миллиондан ортиқ ҳорижий сайёҳлар билан боғлиқ ташвиш эди. Энди уларнинг сафига қочқинлар қўшиладиган бўлди.\n"Кипр ҳафталиги" газетаси журналисти Charlie Charalambous мамлакатдаги вазиятни бундай тасвирлайди:\n- Бугун Ливандан британияликларни эвакуация қила бошладилар. Британиянинг ҳарбий кемаси бугун эрталаб Лимассол портига кириб келди. Кемада тахминан 170 киши бор эди. Афтидан британияликлар бу йўналишдаги ишларини кучайтирадиган кўринади. Яна 6 та ҳарбий кемага кўзим тушди. Яқин икки кун ичида 5 мингга яқин британияликнинг Кипрга кўчирилиши кутилаяпти.\nCharlieнинг айтишича, 19 июль куни кечга яқин мингга яқин америкаликнинг ҳам Кипрга келтирилиши кутилаётган эди.\nБу мамлакатга етиб келган ливанлик қочқинлар орасида болалар ҳам кўп. Улар аксариятининг ота-онаси Ливанда қолган.\n- Кеча Франциянинг бир кемаси келди. Унда 400 нафар атрофида бола бўлиб, улардан 200 нафари ёлғиз келди. Ота-оналари болаларини жўнатиб, ўзлари қолаверган, - деди кипрлик журналист Charlie.\nАйни пайтда Ливанда яшаётган ҳорижликларнинг ҳаммаси ҳам хавфсиз жойга қочиш имконига эга эмас. Уларнинг етарли маблағи йўқ. Худди шунингдек, ўз фуқароларини бу мамлакатдан олиб чиқиб кетишга қурби етмаётган давлатлар ҳам бор.\nБундай давлатлар ҳукуматлари ёрдам сўраб Халқаро миграция ташкилотига мурожаат қилди. Бу мурожаатга жавобан ташкилот тузган ишчи гуруҳ Ливандан чиқолмаётганлар аҳволини ўрганади ва уларни кўчириш режасини ишлаб чиқади.\nХалқаро миграция ташкилоти вакили Jemina Pandyaнинг айтишича, ташкилотдан ёрдам сўраб Шри-Ланка, Филиппин, Бангладеш ва Молдова ҳукуматлари мурожаат қилган.


Етакчи лизинг соҳаси ассоциацияси томонидан ўтказиладиган Россия Лизинг Соҳаси Қурултойи йилнинг энг муҳим воқеаси ва Россия лизинг компаниялари раҳбарларининг учрашув жойи ҳисобланади. 2018 йилги Қурултойда 122 та ташкилотдан 173 нафар вакил қатнашди. Уларнинг орасида лизинг фаолияти учун масъул бўлган ҳокимият органлари, дўстона ассоциациялар ва бошқа шериклар ҳам бор эди, хусусан: Россия Банки, РФ Молия вазирлиги, Россия Саноат ва савдо вазирлиги, РА Эксперти, Европа Бизнес Ассоциацияси (ЕБА) ҳузуридаги лизинг бўйича кичик қўмита, РФ савдо-саноат палатаси, Беларусь Лизинг компаниялари ассоциацияси, Ўзбекистон Лизинг компаниялари ассоциацияси, «МСП» корпорацияси, Москва кичик бизнесни кредитлашга кўмаклашиш жамғармаси, Саноатни ривожлантириш жамғармаси. Қурултой Европа Лизинг Ассоциациялари Конфедерацияси кўмагида ўтказилди.\nҚурултой доирасида соҳа етакчилари лизинг тармоғининг давлат томонидан қўллаб-қуввталаниши ва уни қонун ҳужжатлари ёрдамида тартибга солиш масалалари, лизинг инфратузилмасини ривожлантириш истиқболлари, лизинг бозорини ислоҳ қилишни амалга оширишнинг ўзига хос хусусиятлари ва тармоқдаги долзарб трендларни муҳокама қилишди. Баҳс-мунозаралар натижалари бўйича лизинг соҳасини ислоҳ қилиш, “Ижаранинг бухгалтерлик ҳисоби” БҲФСнинг янги ҳисоб қоидаларини жорий этиш, лизинг компанияларини нокредит молия ташкилотлари (НМТ) сирасига киритиш ва уларни Ягона ҳисоблар режаси (ЯҲР)га ўтказиш масалаларини, транспорт воситасининг электрон паспортини жорий этишнинг ўзига хос хусусиятларини, лизинг соҳасининг профессионал стандартларини долзарблаштириш, кичик ва ўрта бизнесни қўллаб-қувватлаш ва бошқа масалаларни ўз ичига олувчи резолюция тайёрланди.\nРоссия Бирлашган Лизинг Ассоциацияси (БЛА)нинг таклифи билан «Uzbek Leasing International A.O.» АЖ бош директори З.Б.Мустафаев «Россия иқтисодиётининг барча соҳаларини модернизациялаш ва технологик қайта қуроллантириш учун инвестициялар механизми сифатида лизинг ролини ошириш. Асосий драйверлар ва тўсиқлар» мавзусидаги 8-Россия Лизинг Соҳаси Қурултойида қатнашиш учун шу йилнинг 30-31 май кунлари Санкт-Петербург ва Москва шаҳарларида хизмат сафарида бўлди. Қурултой 2018 йил 31 май куни Санкт-Петербург шаҳрида бўлиб ўтди. Шунингдек сафар чоғида Россия Федерациясидаги йирик лизинг компанияларининг вакиллари, Росэксимбанк ва «Россия экспорт кредитлари ва инвестицияларни суғурталаш бўйича агентлиги» АЖ («ЭКСАР» АЖ) вакиллари билан иш музокаралари ҳам олиб борилди. Музокаралар давомида юқорида тилга олинган суғурта ва молия институтлари ҳамда «Uzbek Leasing International A.O.» компанияси ўртасида ўзаро фойдали ҳамкорлик истиқболлари муҳокама қилинди.\n8-Россия Анъанавий Лизинг Соҳаси Қурултойида бошқа мавзулар қаторида трансчегаравий лизинг ҳамда темир йўллар учун ҳаракатдаги таркиб лизинги ҳам муҳокама қилинди. 2017 йилнинг ўзида ушбу лизинг ҳажми Россия Федерациясида 230 млрд.рублдан ошган. Муҳокамалар якунлари бўйича «ВТБ Лизинг», «ВЭБ Лизинг», «Сбербанк Лизинг» каби Россия Федерациясидаги йирик лизинг компанияларининг вакиллари билан юқорида кўрсатилган лизинг амалиётларини ўтказишда тажриба алмашиш тўғрисида келишувларга эришилди. Шунингдек Россия Бирлашган Лизинг Ассоциацияси (БЛА) раҳбарияти билан ҳам учрашув ўтказилди.\nРосэксимбанк ва «Россия экспорт кредитлари ва инвестицияларни суғурталаш бўйича агентлиги» АЖ («ЭКСАР» АЖ) вакиллари билан музокаралар давомида Россия Федерациясида ишлаб чиқарилган қурилиш техникасини сотиб олиш учун Росэксимбанк томонидан «Uzbek Leasing International A.O.» АЖ фойдасига кредит тақдим этиш шартлари муҳокама қилинди.\nБЛАда ҳар йили Қурултойлар ўтказиш анъанаси халқаро тажриба асосида жорий этилган. Лизинг компанияларининг раҳбарлари биргаликда учрашиб, келгусида қабул қилинган қарорларни ҳаётга татбиқ этадиган майдонда соҳани ривожлантириш стратегиясини муҳокама қилишлари жуда муҳимдир!\n7 Iyun, Payshanba, 2018 Leave a Comment on Россиянинг 8-йиллик лизинг индустрияси конгрессиТадбирлар


ЎЗБЕКИСТОН ВА ЯПОНИЯ ЭЛЕКТРОБУСЛАР ИШЛАБ ЧИҚАРИШ БЎЙИЧА МУЗОКАРА ОЛИБ БОРМОҚДА - AUZ.UZ\nЎзбекистон Президенти Шавкат Мирзиёев 7 октябрь куни хорижий мамлакатлар билан эришилган келишувлар ижроси, янги инвестициявий ва ижтимоий-иқтисодий лойиҳалар муҳокамасига бағишланган йиғилиш ўтказди. Бу ҳақда Президент матбуот хизмати хабар берди.\nЙиғилишда мутасаддилар инвестиция ўзлаштирилиши бошланган лойиҳалар ижросининг бориши бўйича ҳисобот берди. Шунингдек, нефть-газ, кимё, энергетика, мева-сабзавотларни қайта ишлаш соҳаларидаги истиқболли лойиҳалар муҳокама қилинди.\nЖорий йил охирида Шавкат Мирзиёевнинг Японияга ташрифи режалаштирилган бўлиб, унга тайёргарлик доирасида Токио билан энергетика, транспорт, қишлоқ хўжалиги, хизмат кўрсатиш соҳаларига доир келишувларга эришилган.\nЙиғилишда жорий йил январь—сентябрь ойларида экспорт ва инвестиция прогноз кўрсаткичларининг ижроси ҳолати ҳамда йил якуни бўйича ушбу йўналишларда амалга оширилиши зарур бўлган чоралар ҳам кўриб чиқилди.


Хорижий ишбилармонлар билан учрашув – Сурхон тонги\nБош саҳифа / Иқтисодиёт / Хорижий ишбилармонлар билан учрашув\nМарт 7, 2019\tИқтисодиёт Изоҳ қолдириш 564 Кўрилди\nЯқинда вилоят ҳокими вазифасини бажарувчи Б. Пўлатов Германия, Австрия, Хитой, Корея, Ҳиндистон, Россия, Белоруссия, Афғонистон ва Тожикистон сингари ҳамкор давлатларнинг вилоятимизда фаолият юритаётган 70 нафардан ортиқ ишбилармон доира вакиллари билан навбатдаги учрашувни ўтказди.\nУчрашувда хорижий шерикларнинг ўз фаолиятларини амалга оширишда юзага келаётган айрим муаммолар, уларни бартараф этиш йўллари, келажакда савдо-иқтисодий, молиявий-инвестицион ва бошқа соҳалар тараққиёти билан боғлиқ ҳамкорлик таклифлари атрофлича муҳокама этилди.\nХорижий ишбилармонларга ўрнатилган тартибда ер участкалари ажратиш, божхона ва банк хизматларидан фойдаланишда юзага келаётган муаммоларини ҳал этиш, истиқболли тижорат таклифларини қўллаб-қувватлаш юзасидан мутасаддиларга тегишли топшириқлар берилди.\nАлбатта, Фаол инвестициялар ва ижтимоий ривожланиш йилида вилоят иқтисодиётини жадал ривожлантириш, янги иш ўринлари яратиш, замонавий ишлаб чиқариш объектларини ишга тушириш ва инвестициялар ҳажмини изчил кўпайтириб бориш муҳим аҳамият касб этади.\nУчрашувда хорижий ишбилармон доира вакиллари билан қўшимча равишда 12 миллион долларга тенг тўғридан-тўғри инвестиция ҳисобига яна 8 та лойиҳани амалга ошириш юзасидан келишувга эришилди.\nТэгларишбилармон тадбиркор учрашув\nКейинги Экологик партия конференцияси


Нукус давлат педагогика институти ректорининг абитуриентлар ва уларнинг ота-оналарига МУРОЖААТНОМАСИ!!! - AJINIYOZ NOMIDAGI NUKUS DAVLAT PEDAGOGIKA INSTITUTI\nНукус давлат педагогика институти ректорининг абитуриентлар ва уларнинг ота-оналарига МУРОЖААТНОМАСИ!!!\nБугун юртимизда олиб борилаётган ислоҳотлар мазмунига эътибор берсак, барча-барча ҳаракатлар фақат ёшлар учун, уларнинг эртанги келажаги учун. Ҳабарингиз бор, йил-йилдан олий таълим муассасалари учун қабул квоталари сони ошиб, жорий йилда, ўтган йилларга солиштирганда деярли икки баробарга оширилиб, ўқийман, илм оламан деган ёшлар учун кенг имкониятлар эшиклари очилмоқда.\nАжиниёз номидаги Нукус давлат педагогика институти раҳбарияти ва кенг жамоатчилиги Сизлардан 2020-2021 ўқув йили учун қабул жараёнида олий таълим муассасаларига ўқишга киритиб қўйишни ваъда қилиб, ҳар хил товламачи ва фирибгарлар тузоғига тушиб қолмаслигингизни сўрайди.\nЧунки, олий таълим муассасаларига қабул жараёни бошланиши билан Ўзбекистон Республикасининг амалдаги Қонун ҳужжатларига зид ҳатти-ҳаракатлари билан «ўқишга киритиб бераман», «танишларим бор», «юқори балл тўплашингизга ёрдам бераман», деган ёлғон «ваъда»лар бериб, коррупцион ҳаракатларни амалга оширишга ҳаракат қилаётган айрим қўштирноқ ичидаги шахслар ўзларининг товламачилик ҳаракатларини амалга оширишга бўлган урунишлари ва уларнинг кейинги тақдири нима билан якун топаётганлигидан хабарингиз бор.\nАзиз ота-оналар! «Қарс икки қўлдан чиқади» деган ибратомуз иборага амал қилган ҳолда, биз жамиятимиз учун, ёш авлодларимизнинг нурли келажаги учун тузоқ бўлаётган бундай салбий иллатларни мутлақо қоралаймиз! Ва алоҳида таъкидлаймизки, институтда бўлиб ўтадиган қабул жараёнларини шаффоф ва адолатли бўлиб ўтишига кафолат берамиз ва бунга ишонишингизни сўраймиз.\nБундай дейишимизнинг сабабларини қуйида келтириб ўтамиз:\nБиринчидан, бу йилги тест синовлари ўтказиладиган ўринларда ҳар йилгидек назорат ишлари кучайтирилган бўлади. Абитурентларнинг юзларини таниш сканерлари, мобил алоқанинг чекланиши, кириш ўринларида ҳар хил техникалар ёрдамида текшириш, тест жараёнларининг онлайн равишда эфирга узатилиши, ва албатта назоратчилар ўз вазифаларини сидқи дилдан амалга ошириши – тест жараёнларининг адолатли ва шаффоф ўтишини таъминлашга хизмат қилади.\nИккинчидан, ижодий (касбий) имтихонлар орқали ўқишга қабул қилинадиган йўналишлар имтихонлари бошқа ҳудудлардаги таълим муассасаларининг мутахассислари томонидан олинади. Шунингдек, имтихонлар фақат бир кунда, бир соат ичида топширилади. Бу жараёнларни кузатиб бориш учун тўғридан-тўғри эфирлар йўлга қўйилади. Ҳар бир абитурентнинг иштироки видеотасмага олинади.\nУчинчидан, кириш имтихонларининг адолатли ўтишини таъминлаш мақсадида жамоат ташкилотлари, давлат ва жамоат арбоблари, ҳуқуқни муҳофаза қилиш ташкилотлари ходимлари ва маҳаллалардан масъулларнинг иштирокида жамоатчилик назорати кучайтирилади.\nАгарда Сиз юқорида таъкидланаётган салбий ҳолатлар ҳақида маълумотга эга бўлсангиз қуйида кўрсатилган телефон рақамига қўнғироқ қилишингиз мумкин.\nҲурматли ота-оналар, қадрли ёшлар! Бугунги авлод – мамлакатимизнинг эртанги эгалари, дунё ареналарида давлатимиз байроғини баланд кўтарадиган, бугунги ислоҳатларимизнинг, бошланган эзгу ишларимизнинг давомчиларидир. Уларнинг ҳақиқий илму маърифатли, ҳар томонлама баркамол авлод сифатида юртимиз тараққиётига муносиб ҳисса қўшадиган кадрлар бўлиб етишиши – бугун Сиз ва бизнинг биргаликдаги ҳаракатларимизга боғликлигини унутманг!!!\nАжиниёз номидаги Нукус давлат педагогика институти ректори.


Қибрайдаги ариқдан ҳар куни қон оқаётгани маълум қилинди. У Олмазор тумани марказидаги сузиш ҳавзасига қуйилади - Daryo\n11:15, 06.03.2021 100473\nТошкент вилояти Қибрай туманининг «Ўнгқўрғон» маҳалласидаги фермер хўжаликларининг ўртасидан ўтган ариқдан ҳар куни икки маҳал қон оқади, деб ёзмоқда «Rost24.uz».\nҚайд этилишича, ариқ бўйидаги аҳоли Тошкент шаҳридан 2 километр наридан ўтган мазкур ариқда оқадиган қонни ҳар куни кўравериб, деярли кўникиб кетган. Улар бу қонли ариқ бўйича 3 йил мобайнида кўп жойга мурожаатлар қилган, аммо ариқдан қон ҳали ҳам оқишда давом этмоқда.\nАриқ ёқалаб, тахминан, 3-4 километр юргандан сўнг қон қуйиладиган яширин қувур топилган. Бу қувур, тахминан, 300 метр узоқликдаги кушхонадан ўтказилгани аниқланган. Олхўри дарахтлари экилган фермер хўжалиги еридан 2 метр чуқурликдан яширинча ўтказилган махсус қувурдан ариққа қуйилади.\nМазкур кушхона эса «Обод Савдо Бизнес» МЧЖга қарашли мол бозорининг ичида жойлашган. Ушбу бозордан харид қилинган ва бошқа жойдан олиб келинган моллар шу ернинг ўзида сўйилиб, қони ва ахлати ер тагидан ўтган қувур орқали ариққа оқизиб юборилади.\n«Ҳар кун икки-уч маҳал қон оқадиган ушбу ариқ Қибрай туманидан ўтувчи Қорақамиш каналига қўшилади. Бу канал эса Тошкент шаҳрининг Қорақамиш массивидан ўтиб, Олмазор туманининг марказидаги сузиш ҳавзасига қуйилар экан. Ушбу ҳавзага сўйилган молларнинг қони ва ахлати етиб келгунича кўринишини йўқотиши мумкиндир, аммо таркиби йўқолмайди. Ёз кунлари аҳоли чўмиладиган сувга мазкур қон ва ахлат қўшилишини ва оқибатини ҳеч қандай изоҳ билан оқлаб ҳам бўлмайди», — дейилади хабарда.\nУшбу муаммога нафақат Қибрай туман мутасаддилари, балки Экология қўмитаси, Санитария-эпидемиологик осойишталик ва жамоат саломатлиги маркази каби бир қанча мутасадди ташкилотлар эътибор қилиши лозимлиги таъкидланган.\n«Тошкент вилояти Қибрай туманининг ‘Ўнгқўрғон’ маҳалласидан бошланадиган қонли сувлар пойтахтимизнинг ўртасидан ўнлаб километр масофа босиб, миллионлаб аҳоли яшайдиган манзиллардан ўтиб кетади. Ҳаттоки ёш болалар чўмиладиган ҳавзаларга ҳам бир кириб ўтиши юқоридаги амалдорларимиз эътибор қаратиши лозим бўлган жиддий мавзу», — дейилади хабарда.\nМавзуга доир: Цемент ва алебастр заводи фаолиятидан норози фарғоналиклар: «Болаларимиз аллергияга чалинмоқда. Ўпка, нафас йўллари касалликлари кўпаймоқда»\n23:44, 27.09.2020 154595\n20:12, 05.10.2020 275403\n17:18, 10.10.2020 128576\n20:10 Бугун 27\n19:59 Бугун 2795\n19:47 Бугун 1211\niPhone 13 Pro Max улкан камера ва бироз қалин корпусга эга бўлади\n19:35 Бугун 7552\n15:16, 18.04.2021 110002\n22:15, 17.04.2021 104855\n23:58, 17.04.2021 98675\n10:34, 18.04.2021 78565


Ўзбекистонда 13-14 ёшли қизлар орасида эрта туғруқ ҳолати кўпайиб бормоқда\nЎзбекистонда 13-14 ёшли қизлар орасида эрта туғруқ ҳолати кўпайиб бормоқда. Бу ҳақда Сенат Кенгашининг йиғилишида маълум қилинди.\nЙиғилиш Танзила Норбоева раислигида бўлиб ўтди. Сенаторлар йиғилишда эрта туғруқ ҳолатининг 50 фоизи ота ёки онасиз оилада кузатилаётганини маълум қилишди.\nШунингдек, эрта туғруққа оиладаги камбағаллик ва ота-оналарнинг ишсизлиги сабаб бўлаётгани таъкидланди. Таъкидлаш жоиз, сўнгги йилларда эрта турмуш ҳолатларини қисқартиришга эришилди. 2018 йилда 1,5 мингдан ортиқ шундай ҳолатлар кузатилган бўлса, 2019 йилда 1,2 минг ҳолат кузатилган ва 2020 йилнинг биринчи чорагида 231 та эрта турмуш ҳолати қайд этилган.\nГули 18 июл 2020 14:47\nБу нарсалар оиладан бошланади.Оилада ота она рухий ва жисмонан соглом булиб узлари хам ахлокда одобда урнак була олишса .Маьнавиятни моддиятдан устун куйишса.бунака хунук вокеалар бу оилада булмайди.Куп нарсалар генга боглик ундан кейин тарбия ва таьлимга.олманинг тагига олма урикнинг тагига урик тушади.Хеч качон моддий кийинчилик ахлоксизликка сабаб була олиайди\nАбдулло 16 июл 2020 19:09\nБундай ишларни санмай ота оналарни иш б.н таминлашни ажралишни мухокама килинглар Европага таклид килишни чеклаш к.к\nЗиёда 16 июл 2020 17:02\nЧетдан Ота оналарни кайтаринг!!! Иш Билан таъминланг,барака топкурлар.Еш кизларнинг тугиб ахоли сонини купайтириши сиз учун обру хам эмас,ютуг хам эмас...Узбекистонни келажагини кимларга колдириб кетмокчисиз? Е Сизлар улмасдан асрлар буйи яшайсизу рахбарлик киласизми,? Ушандай холатда хам узларизга кийин булади. Хозирда укиган,хунари бор,аклу хуши жойида ок корани танийдиган инсонлар бор...кейинчи!!! ОТА- ОНАЛАРНИ ФАРЗАНДЛАРИГА КАЙТАРИБ БЕРИНГ!!!!!\n.. 16 июл 2020 16:44\nbuni oldini olish albatta muhim\nЎзбекистон янгиликлари » Жамият » Ўзбекистонда 13-14 ёшли қизлар орасида эрта туғруқ ҳолати кўпайиб бормоқда